CELEX: 32016D1092
Language: mt
Date: 2016-03-15 00:00:00
Title: Deċiżjoni tal-Kummissjoni (UE) 2016/1092 tal-15 ta' Marzu 2016 dwar l-għajnuna mill-Istat SA.38644 2014/C (ex 2014/NN) implimentata minn Franza favur FagorBrandt u Groupe Brandt (notifikata bid-dokument C(2016) 1549) (Test b'rilevanza għaż-ŻEE)

6.7.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 180/35
               
            DEĊIŻJONI TAL-KUMMISSJONI (UE) 2016/1092
      tal-15 ta' Marzu 2016
      dwar l-għajnuna mill-Istat SA.38644 2014/C (ex 2014/NN) implimentata minn Franza favur FagorBrandt u Groupe Brandt
      
         
            (notifikata bid-dokument C(2016) 1549)
         
      
      (It-test bil-Franċiż biss huwa awtentiku)
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,
      Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,
      Wara li stiednet lill-partijiet interessati sabiex jissottomettu l-kummenti tagħhom skont l-Artikoli msemmija (1) u wara li kkunsidrat dawn il-kummenti,
      Billi:
      1.   PROĊEDURA
      
      
                  (1)
               
               
                  Fis-26 ta' Novembru 2013, wara li dehru diversi artikli fl-istampa dwar il-possibbiltà ta' intervent minn Franza favur FagorBrandt SAS (minn hawn 'il quddiem “FagorBrandt”), il-Kummissjoni bagħtet talba għall-informazzjoni lil Franza. Permezz tal-ittra tat-13 ta' Diċembru 2013, Franza wieġbet li FagorBrandt kienet irċeviet self mill-Fond għall-Iżvilupp Ekonomiku u Soċjali (minn hawn 'il quddiem l-“ESDF”) ta' EUR 10 miljun f'darba f'Diċembru 2013.
               
            
                  (2)
               
               
                  Fl-4 ta' April 2014 intbagħtet talba għal informazzjoni oħra, li għaliha Franza wieġbet permezz tal-ittri datati l-15 u t-28 ta' April u t-13 ta' Mejju 2014. Din it-talba ġiet issupplimentata bit-talba tas-27 ta' Ġunju 2014, li għaliha Franza wieġbet fl-10 ta' Lulju 2014.
               
            
                  (3)
               
               
                  Wara proposta tal-Kummissjoni, ġiet organizzata laqgħa mal-awtoritajiet Franċiżi fid-9 ta' Lulju 2014.
               
            
                  (4)
               
               
                  Peress li l-ħlas tas-self sar qabel il-31 ta' Diċembru 2013, il-Kummissjoni rreġistrat din il-miżura fir-reġistru tal-għajnuna mhux innotifikata.
               
            
                  (5)
               
               
                  Permezz tal-ittra tas-16 ta' Settembru 2014, il-Kummissjoni infurmat lil Franza dwar id-deċiżjoni tagħha li tiftaħ il-proċedura prevista fl-Artikolu 108(2) TFUE fir-rigward ta' din l-għajnuna (minn hawn 'il quddiem il-“proċedura ta' investigazzjoni formali”). Fl-24 ta' Ottubru 2014, il-Kummissjoni rċeviet il-kummenti ta' Franza.
               
            
                  (6)
               
               
                  Id-deċiżjoni tal-Kummissjoni li tiftaħ il-proċedura (minn hawn 'il quddiem id-“deċiżjoni tal-ftuħ”) ġiet ippubblikata f'Il-Ġurnal Uffiċjali tal-Unjoni Ewropea
                      (2). Il-Kummissjoni stiednet lill-partijiet interessati sabiex jissottomettu l-kummenti tagħhom dwar il-miżuri inkwistjoni.
               
            
                  (7)
               
               
                  Il-Kummissjoni rċeviet kummenti dwar din il-kwistjoni mingħand parti terza interessata. Hija bagħtithom lil Franza u tatha l-possibbiltà li tikkummenta dwarhom, u rċeviet il-kummenti tagħha permezz tal-ittra tas-26 ta' Frar 2015.
               
            
                  (8)
               
               
                  Fit-18 ta' Novembru 2014 u fis-26 ta' Frar 2015, il-Kummissjoni talbet xi informazzjoni lil Franza, li wieġbet fis-17 ta' Diċembru 2014 u fis-6 ta' Marzu 2015 rispettivament.
               
            
                  (9)
               
               
                  Fit-12 ta' Novembru 2015 saret laqgħa bejn l-awtoritajiet Franċiżi u l-Kummissjoni. Fl-1 ta' Marzu 2016, Franza bagħtet xi informazzjoni oħra lill-Kummissjoni.
               
            2.   ELEMENTI TAL-KUNTEST
      
      2.1.   Il-benefiċjarji u l-kronoloġija tal-avvenimenti
      
      
                  (10)
               
               
                  
                     FagorBrandt kienet timmanifattura, tbiegħ u ssewwi apparat elettrodomestiku, tixtri u tbiegħ spare parts għall-apparat elettrodomestiku u kull tagħmir jew materjal elettriku u elettromekkaniku. Fl-2013, il-kumpanija kienet timpjega madwar 1 800 persuna f'erba' siti industrijali fi Franza.
               
            
                  (11)
               
               
                  FagorBrandt tqiegħdet taħt amministrazzjoni provviżorja permezz tas-sentenza tal-Qorti Kummerċjali ta' Nanterre tas-7 ta' Novembru 2013.
               
            
                  (12)
               
               
                  Wara l-ftuħ tal-proċedura ta' ta' tqegħid taħt amministrazzjoni provviżorja, ir-riċevent uffiċjali sab li l-previżjonijiet tal-flussi tal-flus, riveduti mid-ditta Ernst&Young Advisory fit-12 ta' Novembru 2013, kienu juru li l-kumpanija inkwistjoni kienet qiegħda tiffaċċja gapping fil-flussi ta' flus ta' madwar EUR […] (*) miljun minn Jannar 2014 minkejja ktieb tal-ordnijiet ta' madwar EUR [50-100] miljun. Il-bidu mill-ġdid ta' parti mill-attività ta' FagorBrandt kienet tiġġenera flussi ta' flus pożittivi u b'hekk tiffinanzja l-issuktar tal-attivitajiet sax-xahar ta' Marzu 2014, u b'hekk kienet tipposponi l-iskadenza għall-offerti tax-xiri.
               
            
                  (13)
               
               
                  Mit-12 ta' Novembru 2013, ir-riċevent avviċina lill-banek Thémis u […], speċjalizzati fil-finanzjament tal-impriżi taħt amministrazzjoni provviżorja, bl-għan li jikseb EUR 10 miljun f'self. Fis-17 ta' Novembru 2013 il-bank Thémis aċċetta li jsellef EUR 5 miljun lil FagorBrandt, diment li l-bank […] jintrabat bl-istess kundizzjonijiet u li Franza ssellef l-istess ammont lil FagorBrandt. Fit-18 ta' Novembru 2013, il-bank […] irrifjuta li jsellef EUR 5 miljun, peress li l-garanziji offruti, b'mod partikolari r-rahan fuq l-istokk tal-ispare parts, ma kinux biżżejjed. Ir-riċevent avviċina istituzzjoni finanzjarja oħra, il-bank […], li fid-19 ta' Novembru 2013 irrifjuta li jagħti s-self. Peress li l-bank Thémis ma riedx jiskopri lilu nnifsu għal aktar minn EUR 5 miljun, ir-riċevent irrefera għall-Kumitat Interministerjali għar-Ristrutturar Industrijali.
               
            
                  (14)
               
               
                  Fl-istess waqt, permezz tas-sentenza tal-Qorti Kummerċjali ta' Nanterre tal-21 ta' Novembru 2013, FagorBrandt kisbet ir-ristrutturar finanzjarju ta' EUR [20-50] miljun mingħand pula ta' banek (3). Hija ġiet awtorizzata wkoll tħallas lill-kredituri li kellhom rahan fuq l-istokk ta' oġġetti lesti somma ugwali għal 50 % tal-valur tal-merkanzija mar-rilaxx tagħhom u li tissellef sa EUR 15-il miljun, bl-għoti tal-kollaterali u l-benefiċċju tal-privileġġ previst fl-Artikolu L. 622-17 tal-Kodiċi tal-Kummerċ (4). Dan il-limitu ta' EUR 15-il miljun ġie awtorizzat minħabba l-kapaċità ta' rimborż tal-kumpanija vvalutata mid-ditta Ernst&Young Advisory.
               
            
                  (15)
               
               
                  Dan irriżulta fl-għoti ta' żewġ selfiet lil FagorBrandt, self ta' EUR 5 miljun mill-bank Thémis, fil-forma ta' kreditu staġjonali (5), u self ta' EUR 10 miljun mingħand l-ESDF.
               
            
                  (16)
               
               
                  Is-self mill-ESDF ingħata lil FagorBrandt fit-28 ta' Novembru 2013 bħala parti mill-ftehim li jġib l-istess data. Il-kundizzjonijiet ta' dan is-self huma deskritti fit-Taqsima 2.2.
               
            
                  (17)
               
               
                  Wara li ngħataw dawn is-selfiet, fis-17 ta' Jannar 2014, tressqet offerta inizjali ta' xiri minn Cevital, attiva fis-setturi tal-agroalimentari, tas-servizzi, tal-industrija u tad-distribuzzjoni. Il-grupp Cevital iħaddem aktar minn 13 000 impjegat u kellu fatturat konsolidat ta' EUR 2,4 biljun fl-2013. Il-proposta ta' xiri tiegħu kienet tinvolvi l-akkwist tal-assi ta' FagorBrandt permezz ta' Exagon, sussidjarja tal-grupp Cevital, biex tinħoloq kumpanija ġdida, Groupe Brandt. L-offerta inizjali kienet tipprevedi kontribuzzjoni finanzjarja minn Cevital ta' EUR [20-50] miljun, bil-ftuħ ta' linja ta' kreditu b'terminu qasir u l-kisba ta' linja ta' kreditu fuq terminu medju/fit-tul mingħajr l-intervent ta' Franza u tal-banek.
               
            
                  (18)
               
               
                  Wara ġew ippreżentati diversi offerti suċċessivi minn Cevital sakemm saret l-offerta definittiva datata t-8 ta' April 2014, ivvalidata mill-Qorti Kummerċjali ta' Nanterre fis-sentenza tal-15 ta' April 2014.
               
            
                  (19)
               
               
                  Il-finanzjament meħtieġ għar-riakkwist tal-assi ta' FagorBrandt u biex terġa' tibda topera kien jammonta għal EUR 207,5 miljun u kien maqsum kif ġej:
                  
                              (a)
                           
                           
                              kontribuzzjoni mingħand Cevital lil Groupe Brandt (6) ta' EUR [20-60] miljun (7);
                           
                        
                              (b)
                           
                           
                              kontribuzzjoni mingħand Natixis u Société Générale li tammonta għal total ta' EUR [90-150] miljun fil-forma ta' selfiet fuq terminu qasir (kuntratt ta' fatturament għal EUR [20-60] miljun u ta' kreditu ta' EUR [10-20] miljun garantit mill-istokk ta' prodotti finali); selfiet fuq terminu medju ta' EUR [10-20] miljun kull wieħed (ara t-Taqsima 2.2);
                           
                        
                              (c)
                           
                           
                              self mingħand l-ESDF ta' EUR 47,5 miljun lil Groupe Brandt, imqassam fuq tliet porzjonijiet li jammontaw rispettivament għal EUR 11,2 miljun għall-porzjon A, EUR 23,8 miljun għall-porzjon B u EUR 12,5 miljun għall-porzjon C (ara t-Taqsima 2.3).
                           
                        
            
                  (20)
               
               
                  L-impenn ta' Cevital kien soġġett għall-kisba tal-finanzjamenti meħtieġa għall-implimentazzjoni tal-pjan ta' riakkwist.
               
            
                  (21)
               
               
                  Permezz tas-sentenza tal-15 ta' April 2014, il-Qorti Kummerċjali ta' Nanterre ordnat iċ-ċessjoni għall-prezz ta' EUR 550 000 tal-parti l-kbira tal-assi ta' FagorBrandt lil Cevital u s-sussidjarja tagħha Exagon. Dawn l-assi nġabru fi ħdan il-Groupe Brandt. Minbarra dan, is-sentenza ordnat ukoll iċ-ċessjoni tal-attivitajiet ta' esternalizzazzjoni tal-manifattura tal-plastik, ta' manutenzjoni ġenerali, ta' tagħmir li kienu jsiru fis-sit ta' Aizenay ta' FagorBrandt lill-kumpanija Variance Technologies għall-prezz ta' EUR 150 002 u ċ-ċessjoni tal-attivitajiet u tal-assi dipendenti mis-sit ta' FagorBrandt f'Roche-sur-Yonlis-Sur lil Monsieur Pierre Jullien bil-prezz ta' EUR 1,50 minbarra l-istokk.
               
            2.2.   Deskrizzjoni tas-selfiet li minnhom ibbenefikat FagorBrandt
      
      
                  (22)
               
               
                  
                     Is-self tal-ESDF. Franza tat self ta' EUR 10 miljun lil FagorBrandt permezz tal-ESDF. L-għoti ta' dan is-self ġie fformalizzat b'digriet tat-28 ta' Novembru 2013 tal-Ministru tal-Ekonomija u l-Finanzi.
               
            
                  (23)
               
               
                  Ir-rata ta' dan is-self ġiet iffissata għar-rata Eonia + [300-600] punt bażi.
               
            
                  (24)
               
               
                  Is-self huwa maqsum f'żewġ porzjonijiet:
                  
                              (a)
                           
                           
                              il-porzjon A ta' EUR 5 miljun deprezzabbli u garantit mill-istess kollaterali bħas-self tal-bank Thémis, u
                           
                        
                              (b)
                           
                           
                              il-porzjon B ta' EUR 5 miljun deprezzabbli b'saldu uniku fl-aħħar ta' Marzu 2014 u li jibbenefika:
                              
                                          —
                                       
                                       
                                          minn rahan mingħajr esproprjazzjoni fuq l-istokk tal-ispare parts, tal-ogħla prijorità, u minn rahan tal-pretensjoni restitwita miżmuma fuq Eurofactor taħt il-kont ta' garanzija, ukoll tal-ogħla prijorità, u dan pari passu mal-porzjon A u l-bank Thémis għas-self tiegħu ta' EUR 5 miljun;
                                       
                                    
                                          —
                                       
                                       
                                          minn rahan subordinat tal-prodott miċ-ċessjoni ta' proprjetà immobbli li tinsab f'Lyon soġġetta għal impenn ta' bejgħ li jammonta għal EUR [10-20] miljun.
                                       
                                    
                        
            
                  (25)
               
               
                  
                     Is-self ta' Thémis. F'dak li jirrigwarda s-self ta' EUR 5 miljun tal-bank Thémis, dan kien sottoskritt skont il-kundizzjonijiet li ġejjin:
                  
                              (a)
                           
                           
                              rata ugwali għar-rata Eonia + [300-600] punt bażi;
                           
                        
                              (b)
                           
                           
                              amortizzazzjoni lineari fix-xahar b'rimborż ta' EUR 1 miljun fl-aħħar ta' Diċembru 2013, EUR 1 miljun fl-aħħar ta' Jannar 2014, EUR 1 miljun fl-aħħar ta' Frar 2014 u EUR 2 miljun fl-aħħar ta' Marzu 2014;
                           
                        
                              (c)
                           
                           
                              garanzija pprovduta mill-privileġġ previst fl-Artikolu L. 622-17 tal-Kodiċi tal-Kummerċ u f':
                              
                                          (i)
                                       
                                       
                                          rahan fuq l-istokk tal-oġġetti lesti b'esproprjazzjoni għal stokk minimu ta' EUR 5 miljun sal-aħħar ta' Diċembru 2013, EUR 4 miljun sal-aħħar ta' Frar 2014 u EUR 3 miljun sal-aħħar ta' Marzu 2014;
                                       
                                    
                                          (ii)
                                       
                                       
                                          rahan fuq l-istokk tal-ispare parts (valur gross ta' EUR [10-20] miljun) mingħajr esproprjazzjoni;
                                       
                                    
                                          (iii)
                                       
                                       
                                          sigurtà kollaterali tal-ogħla prijorità tal-kont ta' garanzija Eurofactor.
                                       
                                    
                        
                     Grafika 1
                  
                  
                     Tqabbil bejn is-self tal-ESDF ta' EUR 10 miljun u s-self tal-bank Thémis
                  
                  
                     Sors: Il-Kummissjoni
               
            
                  (26)
               
               
                  Is-self tal-ESDF lil FagorBrandt ingħata minn Natixis f'isem Franza bħala parti mill-ftehim tat-28 ta' Novembru 2013.
               
            
                  (27)
               
               
                  Il-porzjon A tħallas kollu lura skont l-iskadenzi stabbiliti fil-kuntratt tas-self, jiġifieri fil-31 ta' Diċembru 2013, fil-31 ta' Jannar 2014, fit-28 ta' Frar 2014 u l-bilanċ fil-31 ta' Marzu 2014.
               
            
                  (28)
               
               
                  Ir-rimborż tal-porzjon B kellu jseħħ mhux aktar tard mill-31 ta' Marzu 2014 f'pagament uniku ta' EUR 5 miljun. Permezz tal-ittra tas-27 ta' Marzu 2014, ir-riċevent talab il-posponiment tal-ħlas tal-porzjon B għat-30 ta' April 2014 peress li dan il-pagament kien joħloq fluss negattiv ta' EUR [0-5] miljun fl-aħħar ta' Marzu 2014. Skont ir-riċevent, din is-sitwazzjoni kienet twassal għad-dikjarazzjoni ta' stralċ ġudizzjarju tal-kumpanija. Franza aċċettat il-posponiment tar-rimborż ta' dan il-ħlas b'xahar, jiġifieri sat-30 ta' April 2014. Franza kkonfermat li l-bilanċ tas-self, jiġifieri EUR 3,5 miljun tħallas fil-25 ta' April 2014.
               
            2.3.   Deskrizzjoni tas-self lil Groupe Brandt
      
      
                  (29)
               
               
                  
                     Is-self tal-ESDF. Franza tat self ta' EUR 47,5 miljun lil Groupe Brandt permezz tal-ESDF. L-għoti ta' dan is-self ġie fformalizzat bid-digriet tal-10 ta' April 2014 tal-Ministru tal-Ekonomija u l-Finanzi li ġie ffirmat fl-24 ta' April 2014. Is-self kellu jintuża għall-ħtiġijiet fi flus kontanti u għall-finanzjament tal-assi rkuprati.
               
            
                  (30)
               
               
                  Dan is-self kien jikkonsisti minn tliet porzjonijiet, li jammontaw rispettivament għal EUR 11,2 miljun (porzjon A), EUR 23,8 miljun (porzjon B) u EUR 12,5 miljun (porzjon C). Is-self irid jitħallas lura f'dawn il-kundizzjonijiet li ġejjin: il-porzjon A, fil-31 ta' Ottubru 2015; il-porzjon B, f'14-il pagament indaqs kull tliet xhur, bl-ewwel wieħed li jrid isir fil-31 ta' Jannar 2015 u l-aħħar wieħed, fit-30 ta' April 2018; il-porzjon C, fi 3 pagamenti indaqs, fit-30 ta' April 2015, fit-30 ta' April 2016 u fit-30 ta' April 2017.
               
            
                  (31)
               
               
                  Ir-rata tal-imgħax magħżula kienet ir-rata EURIBOR b'żieda ta' 3 % fis-sena għall-porzjon A, b'żieda ta' 3,5 % fis-sena għall-porzjon B, u b'żieda ta' 4,25 % fis-sena għall-porzjon C.
               
            
                  (32)
               
               
                  Il-porzjonijiet B u C tas-self, li flimkien kienu jammontaw għal EUR 36,3 miljun, tħallsu fit-28 ta' April 2014. Il-porzjon A, li kien jammonta għal EUR 11,2 miljun, tħallas fl-4 ta' Lulju 2014.
               
            
                  (33)
               
               
                  
                     Is-self mingħand Natixis u Société Générale. Natixis u Société Générale taw self ta' EUR [5-10] miljun kull wieħed. Dawn iż-żewġ selfiet kienu jinkludu żewġ porzjonijiet kull waħda: porzjon A ta' EUR [1-5] miljun u porzjon B ta' EUR [3-6] miljun. Il-kundizzjonijiet ta' dan il-finanzjament huma l-istess bħal dawk applikati għall-porzjonijiet A u B tas-self tal-ESDF.
                  
                     Grafika 2
                  
                  
                     Il-kompożizzjoni tat-tliet selfiet mogħtija mill-ESDF, Société générale u Natixis
                  
                  […]
                  
                     Sors: Il-Kummissjoni
               
            
                  (34)
               
               
                  Skont Franza, is-self tal-ESDF huwa garantit b'kollaterali li jammontaw għal total ta' EUR 150 miljun. Franza tibbenefika mill-kollaterali mogħtija mill-kumpanija li sselfet, Groupe Brandt (rahan tal-kontijiet tas-sigurtajiet Brandt France, rahan tal-avvanzi Groupe Brandt) u tal-kollaterali mogħtija minn Exagon (garanzija tal-ħlas Exagon, rahan tal-kontijiet tas-sigurtajiet Groupe Brandt, rahan tal-avvanzi Exagon). Is-self tal-ESDF igawdi wkoll mill-impenji ta' garanzija li ġejjin: rahan tat-trademarks u l-privattivi, rahan tal-kuntratt tal-liċenzja ta' […], rahan tad-dividendi futuri mħallsa minn […] mill-2017 u l-ipoteki fuq il-binjiet ta' Cergy, Orléans u Vendôme. Il-kollaterali kollha jiggarantixxu s-self ta' Société Générale u ta' Natixis. Il-kollaterali huma tal-ogħla prijorità, pari passu mal-investituri privati, għall-porzjonijiet A u B tat-tliet kontribuzzjonijiet fuq terminu medju, u ta' kollateral subordinat għall-porzjon C tas-self tal-ESDF. Bħala korrispettiv, għall-porzjon C, il-perjodu ta' rimborż huwa iqsar, ir-remunerazzjoni ogħla u jingħata l-ewwel prijorità f'każ ta' rimborż antiċipat.
               
            
                  (35)
               
               
                  L-iskadenza tal-porzjon A trid titħallas lura fil-31 ta' Ottubru 2015. Il-porzjon B jrid jitħallas lura sat-30 ta' April 2018. F'dak li jirrigwarda l-porzjon C, ir-rimborż għandu jsir fi tliet dati ta' maturità mħallsin fl-2015, fl-2016 u fl-2017.
               
            2.4.   It-tħassir tad-djun tat-taxxa u tas-sigurtà soċjali
      
      
                  (36)
               
               
                  Fin-nota tat-28 ta' April 2014, Franza semmiet fil-qosor l-abbandun eventwali ta' EUR 3 miljun fi pretensjonijiet soċjali u tat-taxxa li kellha fuq FagorBrandt.
               
            3.   L-EVALWAZZJONI TA' FRANZA QABEL ID-DEĊIŻJONI TAL-FTUĦ
      
      
                  (37)
               
               
                  F'dak li jirrigwarda s-selfiet tal-ESDF, Franza kkunsidrat li l-ewwel self tal-ESDF kien ingħata skont il-kundizzjonijiet tas-suq, billi ttieħed bħala referenza self mogħti minn istituzzjoni tal-kreditu privata. Din kienet ibbażata b'mod partikolari fuq il-preżenza konkomitanti u l-kundizzjonijiet tas-self tal-bank Thémis. F'dak li jirrigwarda t-tieni self tal-ESDF, Franza kkunsidrat li s-self ingħata f'kundizzjonijiet tas-suq partikolarment fid-dawl tal-affidabbiltà tal-pjan ta' negozju ta' Cevital, il-kobor tal-investimenti magħmula mill-atturi privati kollha tas-suq, ir-rati applikati u l-valur tal-kollaterali meħudin b'garanzija.
               
            
                  (38)
               
               
                  Rigward it-tħassir possibbli ta' djun ta' sigurtà soċjali u tat-taxxa ta' EUR 3 miljun, Franza tikkunsidra li din tikkonċerna lill-FagorBrandt u s-sussidjarji tagħha. Dan l-ammont huwa dejn li nħoloq matul il-proċedimenti kollettivi li kellu jiġi ttrattat bħala parti mil-likwidazzjoni bl-istess mod li jiġi trattat id-dejn l-ieħor tal-grupp, tkun xi tkun l-attività tax-xerrejja.
               
            4.   ID-DUBJI MQAJMIN FID-DEĊIŻJONI TAL-FTUĦ
      
      
                  (39)
               
               
                  Fis-16 ta' Settembru 2014, il-Kummissjoni fetħet il-proċedura ta' investigazzjoni formali.
               
            
                  (40)
               
               
                  Fid-deċiżjoni tal-ftuħ, il-Kummissjoni wriet id-dubji tagħha kemm fuq il-kwalifika tal-miżuri inkwistjoni kif ukoll fuq il-kompatibilità eventwali tagħhom mar-regoli applikabbli għall-għajnuna mill-Istat lill-impriżi f'diffikultà (8).
               
            4.1.   Il-kwalifika ta' għajnuna mill-Istat
      
      
                  (41)
               
               
                  F'dak li jirrigwarda ż-żewġ selfiet tal-ESDF, il-Kummissjoni kellha dubji dwar il-preżenza ta' vantaġġ ekonomiku u, jekk kien hemm wieħed, fuq l-ammont tiegħu.
               
            4.1.1.   Is-self tal-ESDF ta' EUR 10 miljun
      
      
                  (42)
               
               
                  Rigward l-għoti tal-ewwel self mingħand l-ESDF, il-Kummissjoni nnutat li l-porzjon A biss kien garantit mill-istess kollaterali bħas-self mogħti mill-bank Thémis. Il-Kummissjoni nnutat għalhekk li l-porzjon B ma kellux l-istess kollaterali għalkemm ir-rata tal-imgħax kienet l-istess. Barra minn hekk, irriżulta mill-informazzjoni li ppreżentat Franza li s-sellief privat aċċetta li jidħol biss għal self ta' mhux aktar minn EUR 5 miljun. Għalhekk, il-porzjon B tas-self tal-ESDF u r-riskji korrispondenti mġarrba minn Franza dehru li kienu jagħtu vantaġġ lil FagorBrandt, peress li diversi kredituri privati, għalkemm speċjalizzati fil-finanzjament ta' kumpaniji soġġetti għall-proċeduri kollettivi, kienu rrifjutaw li jagħtu lil FagorBrandt finanzjament ogħla minn EUR 5 miljun fil-kundizzjonijiet mogħtija u kienu kkunsidraw li l-garanziji korrispondenti ma kinux suffiċjenti meta mqabbla mar-riskji. Minħabba li l-porzjon B tas-self kien igawdi minn kollaterali aktar baxxi, dan kien jimplika riskju akbar għall-ESDF. Fil-kundizzjonijiet normali tas-suq, l-ESDF kellu għalhekk jitlob rata ta' imgħax ogħla.
               
            
                  (43)
               
               
                  F'dan l-istadju l-Kummissjoni kkonkludiet għalhekk li l-porzjon B tas-self mingħand l-ESDF kien jinvolvi vantaġġ li ma kienx jingħata minn sellief privat prudenti.
               
            4.1.2.   Is-self tal-ESDF ta' EUR 47,5 miljun
      
      
                  (44)
               
               
                  Il-Kummissjoni kellha dubji dwar il-konformità tal-għoti ta' dan is-self ġdid lill-Groupe Brandt mal-prinċipju tal-kreditur privat.
               
            
                  (45)
               
               
                  
                     Il-valur tal-kollaterali. Skont Franza, il-porzjonijiet A u B tas-self kienu koperti minn kollaterali li jammontaw għal EUR 150 miljun bħal fil-każ tas-self tal-banek Société Générale u Natixis.
               
            
                  (46)
               
               
                  Madankollu l-Kummissjoni nnutat li Franza ma kienet ippreżentat l-ebda informazzjoni dwar l-istima tal-valur tal-kollaterali. Fl-istadju tad-deċiżjoni tal-ftuħ, il-Kummissjoni ma kinitx taf il-metodu użat għall-valutazzjoni tagħhom (il-valur nett kontabbli, il-valur tas-suq, jew xi valur ieħor). Barra minn hekk, il-Kummissjoni nnutat li l-istituzzjonijiet bankarji Société Générale u Natixis użaw dawn il-kollaterali biss għall-finanzjament tagħhom fuq terminu medju ta' EUR [5-10] miljun, kull wieħed, jiġifieri total ta' EUR [10-20] miljun, meta s-self tal-ESDF kien jammonta għal EUR 47,5 miljun.
               
            
                  (47)
               
               
                  
                     Il-livell ta' remunerazzjoni tas-self. Is-self jitħallas b'rati li jvarjaw skont il-porzjonijiet. Il-Kummissjoni kkunsidrat b'mod indikattiv li kieku kellha tiġi applikata l-Komunikazzjoni tal-Kummissjoni dwar ir-reviżjoni tal-metodu li jistabbilixxi r-rati ta' referenza u ta' skont (9) (minn hawn 'il quddiem “il-Komunikazzjoni tal-2008”), ir-rata magħżula kellha tkun tal-anqas 0,53 % (rata bażi ta' Franza bejn Jannar u Lulju 2014) li magħha jkollhom jiżdiedu bejn 650 u 1 000 punt bażi (impriża kklassifikata CCC), skont il-valur mogħti lill-kollaterali, jiġifieri rata minima ta' bejn 7,03 % u 10,53 %.
               
            
                  (48)
               
               
                  Il-Kummissjoni kkunsidrat ukoll approċċ ieħor, ibbażat fuq id-dejta ta' Bloomberg u Capital IQ, li kien jirriżulta f'rati ogħla minn dawk miksuba permezz tal-Komunikazzjoni tal-2008.
               
            
                  (49)
               
               
                  Kien jidher għalhekk, li kien x'kien il-metodu ta' kalkolu użat, ir-rata tas-self tal-ESDF kienet aktar baxxa mill-kundizzjonijiet tas-suq.
               
            
                  (50)
               
               
                  Għaldaqstant, il-Kummissjoni kkunsidrat, fl-istadju tad-deċiżjoni tal-ftuħ, li l-kundizzjonijiet tas-self tal-ESDF setgħu kienu ta' vantaġġ għal Groupe Brandt.
               
            4.1.3.   It-tħassir tad-djun tat-taxxa u tas-sigurtà soċjali
      
      
                  (51)
               
               
                  Għall-kuntrarju tal-pożizzjoni ta' Franza, il-Kummissjoni qieset li t-tħassir tad-djun tat-taxxa u tas-sigurtà soċjali jista' jitqies bħala abbandun ta' pretensjonijiet pubbliċi u jwassal għall-għoti ta' vantaġġ lil FagorBrandt billi tnaqqsulha l-kostijiet tagħha.
               
            4.2.   L-analiżi tal-kompatibilità
      
      
                  (52)
               
               
                  Rigward il-kompatibilità tal-miżuri mar-regoli dwar l-għajnuna mill-Istat, il-Kummissjoni kkunsidrat li l-bażi ġuridika applikabbli kienet tikkonsisti fil-Linji Gwida Komunitarji dwar l-għajnuna mill-Istat għas-salvataġġ u r-ristrutturar ta' impriżi f'diffikultà tal-2004 (10) (minn hawn 'il quddiem il-“Linji Gwida tal-2004”). Fuq din il-bażi, il-Kummissjoni qajmet dubji dwar (i) l-eliġibbiltà skont il-Linji Gwida tal-2004 u (ii) ir-rispett tal-prinċipju ta' “darba waħda għall-aħħar darba”. Barra minn hekk, il-Kummissjoni nnutat li Franza ma kienet ippreżentat ebda analiżi tal-kompatibilità tal-miżuri inkwistjoni: fil-fatt hija kienet ippreżentat pjan tan-negozju għas-snin fiskali 2014-2016 li seta' jagħti xi indikazzjonijiet dwar ir-ritorn għall-vijabbiltà, iżda dan ma kienx pjan ta' ristrutturar. Fost oħrajn ma kienx jinkludi l-elementi meħtieġa fil-punti 35 u 36 tal-Linji Gwida tal-2004 (l-istudju tas-suq, deskrizzjoni taċ-ċirkostanzi li wasslu għad-diffikultajiet tal-impriża, xenarji li jirriflettu s-suppożizzjonijiet l-aktar ottimisti, dawk pessimisti u dawk fit-triq tan-nofs).
               
            4.2.1.   Eliġibbiltà: impriża f'diffikultà skont il-Linji Gwida tal-2004
      
      
                  (53)
               
               
                  Fid-deċiżjoni tal-ftuħ, il-Kummissjoni ma kkontestatx il-fatt li FagorBrandt kienet tissodisfa l-kriterji ta' impriża f'diffikultà msemmija fil-punt 10 tal-Linji Gwida tal-2004.
               
            
                  (54)
               
               
                  Madankollu, il-Kummissjoni qieset li ma kinitx f'qagħda li tivverifika jekk id-diffikultajiet ta' FagorBrandt kinux speċifiċi għaliha, minkejja li kienet tappartjeni għall-Grupp Fagor, u għalhekk jekk il-kundizzjonijiet tal-punt 13 tal-Linji Gwida tal-2004 kinux issodisfati.
               
            
                  (55)
               
               
                  Fl-aħħar nett, il-punt 12 tal-Linji Gwida tal-2004 jgħid: “kumpanija ġdida mhijiex eliġibbli għall-għajnuna għas-salvataġġ jew għar-ristrutturar[…]. Dan huwa l-każ, pereżempju, meta kumpanija ġdida tinħoloq mil-likwidazzjoni ta' kumpanija li kienet teżisti qabel jew sempliċiment tixtri l-assi tagħha biss”. Fil-każ ta' Groupe Brandt, kumpanija li nħolqot fil-15 ta' Jannar 2014, il-Kummissjoni kellha dubju dwar il-kwalifika bħala impriża ġdida ta' kumpanija li xtrat perimetru ta' assi relattivament wiesa' ta' kumpanija f'diffikultà biex apparentement tkompli bl-istess attività.
               
            4.2.2.   Ir-rispett tal-prinċipju ta' “darba waħda għall-aħħar darba”
      
      
                  (56)
               
               
                  Il-Kummissjoni kellha ukoll dubji dwar ir-rispett tal-prinċipju ta' “darba waħda għall-aħħar darba” ddikjarat fit-Taqsima 3.3 tal-Linji Gwida tal-2004. Fil-fatt, FagorBrandt kienet diġà bbenefikat minn għajnuna għar-ristrutturar fl-2008 (11). Għaldaqstant, l-impriża ma tistax, a priori, tibbenefika minn għajnuna oħra għas-salvataġġ jew għar-ristrutturar qabel l-2018. Il-Kummissjoni indikat li, fi kwalunkwe każ, il-bidla tal-istatus ta' proprjetà tal-impriża benefiċjarja, wara l-għoti tal-għajnuna, ma kinitx teskludi din ir-regola, peress li kien jidher li kienet kontinwazzjoni tal-istess impriża.
               
            4.2.3.   Kontinwità ekonomika
      
      
                  (57)
               
               
                  Fl-aħħar nett, il-Kummissjoni fakkret ġurisprudenza stabbilita tal-Qorti tal-Ġustizzja tal-Unjoni Ewropea li tgħid li l-obbligu li jiġi impost fuq Stat Membru minn deċiżjoni tal-Kummissjoni li titneħħa għajnuna inkompatibbli mas-suq intern għandu l-għan li jirrestawra s-sitwazzjoni preċedenti. Dan l-għan jintlaħaq meta l-benefiċjarju jrodd lura l-għajnuna msemmija u b'hekk jitlef il-vantaġġ li jkun gawda minnu fis-suq meta mqabbel mal-kompetituri tiegħu (12). Dejjem skont il-ġurisprudenza, l-obbligu tal-irkupru jista' jkun estiż għal kumpanija ġdida li lilha l-kumpanija inkwistjoni tkun trasferiet parti mill-assi tagħha, meta dan it-trasferiment jippermetti kontinwità ekonomika bejn iż-żewġ kumpaniji (13). Fil-fatt, mhuwiex eskluż li l-obbligu tal-irkupru jkun estiż għal entità oħra, jekk ikun stabbilit li din tgawdi b'mod sħiħ mill-għajnuna kkonċernata minħabba kontinwità ekonomika bejn iż-żewġ entitajiet.
               
            
                  (58)
               
               
                  F'dan il-każ, l-għajnuna mogħtija lil FagorBrandt permezz tas-self ta' EUR 10 miljun u t-tħassir tad-djun tat-taxxa u dawk tas-sigurtà soċjali dehru li kienu jiffavorixxu lil Groupe Brandt, li kienet tidher li qed ikompli l-attività ekonomika ta' FagorBrandt. Fil-fatt, kien hemm diversi ħjiliet ta' kontinwità ekonomika bejn FagorBrandt u Groupe Brandt (14): fosthom, l-akkwist ta' kważi l-assi kollha tanġibbli u intanġibbli ta' diversi kumpaniji li jappartjenu lil Grupp Fagor fi Franza, l-akkwist ta' aktar minn żewġ terzi tal-impjegati, l-issuktar tal-istess attività ta' produzzjoni bl-istess trademarks u l-loġika ekonomika tat-tranżazzjoni.
               
            
                  (59)
               
               
                  Barra minn hekk, il-Kummissjoni kellha dubji dwar il-fatt li din l-għajnuna, kif ukoll l-għajnuna mogħtija direttament lil Groupe Brandt permezz tas-self ta' EUR 47,5 miljun, setgħu kienu ta' benefiċċju għal Cevital u Exagon, li xtraw l-assi ta' FagorBrandt imsemmija qabel permezz tas-sussidjarja Groupe Brandt.
               
            5.   IT-TWEĠIBA TA' FRANZA GĦAD-DEĊIŻJONI TAL-FTUĦ
      
      5.1.   Il-kwalifika ta' għajnuna mill-Istat
      
      5.1.1.   Is-self tal-ESDF ta' EUR 10 miljun
      
      
                  (60)
               
               
                  B'differenza għal dak li sostniet il-Kummissjoni fid-deċiżjoni tal-ftuħ, Franza tikkunsidra li l-kollaterali tal-porzjon B tas-self mhumiex iktar baxxi mill-kollaterali tal-porzjon A, u li huma mill-inqas b'saħħithom daqs dawn tal-aħħar.
               
            
                  (61)
               
               
                  Fil-fatt, kif deskritt fl-Artikolu 10 tal-kuntratt ta' self tat-28 ta' Novembru 2013, il-porzjon A kellu l-kollaterali li ġejjin, pari passu mas-self ta' EUR 5 miljun mogħti minn Thémis:
                  
                              (a)
                           
                           
                              rahan fuq l-istokk ta' prodotti finali b'esproprjazzjoni għal stokk minimu ta' EUR 5 miljun sal-aħħar ta' Diċembru 2013, EUR 4 miljun sal-aħħar ta' Frar 2014 u EUR 3 miljun sal-aħħar ta' Marzu 2014,
                           
                        
                              (b)
                           
                           
                              rahan fuq l-istokk tal-ispare parts (valur gross ta' EUR [10-20] miljun) mingħajr esproprjazzjoni, u
                           
                        
                              (c)
                           
                           
                              sigurtà kollaterali tal-ogħla prijorità tal-kont ta' garanzija Eurofactor.
                           
                        
            
                  (62)
               
               
                  Il-porzjon B kellu dawn il-kollaterali li ġejjin:
                  
                              (a)
                           
                           
                              impenn ta' ħlas lura, fl-ammont tal-porzjon, tad-dħul mill-bejgħ ta' proprjetà immobbli li tinsab f'Lyon soġġetta għal impenn ta' bejgħ li jammonta għal EUR [10-20] miljun, jew, inkella, impenn ta' użu ipotekarju tal-ogħla prijorità fuq dan l-assi immobiljari,
                           
                        
                              (b)
                           
                           
                              rahan fuq l-istokk tal-ispare parts (valur gross ta' EUR [10-20] miljun) mingħajr esproprjazzjoni, u
                           
                        
                              (c)
                           
                           
                              sigurtà kollaterali tal-ogħla prijorità tal-kont ta' garanzija Eurofactor.
                           
                        
            
                  (63)
               
               
                  Għaldaqstant il-porzjon B kien igawdi, minbarra l-partijiet (b) u (c) identiċi għall-kollaterali mogħtija bħala parti mill-porzjon A u s-self ta' Thémis, minn rahan subordinat tad-dħul miċ-ċessjoni ta' proprjetà immobbli li tinsab f'Lyon li kienet soġġetta għal impenn ta' bejgħ li jammonta għal EUR [10-20] miljun. Din il-proprjetà kienet saritilha ukoll valutazzjoni tal-proprjetà li stmat il-valur vakanti tas-suq tagħha fil-31 ta' Diċembru 2012 għal EUR [15-25] miljun u EUR [15-25] miljun fl-użu. Dawn l-elementi juru li l-valur tal-proprjetà fil-kuntest tal-impenn ta' bejgħ, jiġifieri EUR [10-20] miljun, huwa valur minimu.
               
            
                  (64)
               
               
                  Għalkemm is-sigurtà kollaterali li kellu l-porzjon B ta' EUR 5 miljun tas-self tal-ESDF kienet subordinata, kienet aktar minn biżżejjed biex tiggarantixxi dan il-porzjon, minħabba l-fatt li l-kreditur tal-ogħla prijorità kien igawdi minn dan il-kollateral biss għal ammont ta' EUR 5 miljun.
               
            
                  (65)
               
               
                  Għaldaqstant, għalkemm parti mill-kollaterali mogħtija skont il-porzjon B kienet differenti minn dawk mogħtija taħt il-porzjon A, dawn kienu xorta waħda msaħħa bl-eżistenza ta' sigurtà kollaterali fuq assi ta' valur ferm ogħla mill-valur tas-self.
               
            
                  (66)
               
               
                  Barra minn hekk, Franza tenfasizza li dan is-self kien soġġett għal rimborż totali fix-xahar ta' April 2014.
               
            5.1.2.   Is-self tal-ESDF ta' EUR 47,5 miljun
      
      
                  (67)
               
               
                  
                     Il-kollaterali. Franza tispjega aktar 'il quddiem li l-lista tal-kollaterali li hija kienet ippreżentat fl-ittra tagħha tal-10 ta' Lulju 2014 tammonta għal total ta' EUR 150 miljun. Għalhekk, Franza tipprovdi informazzjoni addizzjonali u valutazzjonijiet esperti biex issostni dan l-ammont.
               
            
                  (68)
               
               
                  
                     Ir-rata tal-imgħax. Franza tikkunsidra li l-kalkolu tal-Kummissjoni, kif ukoll il-konklużjonijiet li hija toħroġ minnu, huma żbaljati.
               
            
                  (69)
               
               
                  L-ewwel nett, il-Kummissjoni tieħu bħala punt ta' tluq il-fatt li l-kumpanija Electrom, li llum hija Groupe Brandt, kellha klassifikazzjoni CCC. Franza tikkunsidra li din il-klassifikazzjoni mhijiex ġustifikata. Fil-fatt, kif jidher mill-kontijiet konsolidati tiegħu għall-2013, iċċertifikati minn KPMG, il-Grupp Cevital, li għalih jappartjeni Groupe Brandt, għandu pożizzjoni finanzjarja partikolarment b'saħħitha.
               
            
                  (70)
               
               
                  B'hekk, Franza tikkunsidra li din id-dejta b'saħħitha ħafna tippermetti lill-Grupp Cevital jikseb klassifikazzjoni tajba ħafna, tal-inqas A, jekk mhux AA, kieku ordna lil xi aġenzija ta' klassifikazzjoni tal-kreditu tikklassifikah. Fi kwalunkwe każ, Franza temmen li l-Komunikazzjoni tal-2008 turi b'mod ċar li r-rata użata fis-self ta' EUR 47,5 miljun tikkorrispondi għal kategorija ta' impriża li għandha pożizzjoni finanzjarja bejn dgħajfa (B) u sodisfaċenti (BB). Mhemmx dubju li l-pożizzjoni finanzjarja tal-Grupp Cevital bl-ebda mod ma tikkompara ma' dik ta' kumpanija kklassifikata CCC.
               
            
                  (71)
               
               
                  It-tieni, Franza tfakkar li intervjenew anki selliefa privati fil-finanzjament ta' Groupe Brandt. Dawn is-selliefa privati, Société Générale u Natixis, aċċettaw li jagħtu self lil Groupe Brandt b'marġnijiet ta' [0-5] % u ta' [0-5] %. Dan huwa biżżejjed biex juri minnu nnifsu li l-kalkolu tar-rata ta' imgħax tas-“suq” kif ippreżentat fid-deċiżjoni tal-ftuħ (bejn 7,03 % fil-premessa 49 u 17,77 % fil-premessa 50 tad-deċiżjoni tal-ftuħ) huwa żbaljat.
               
            
                  (72)
               
               
                  Fl-aħħar nett, ir-rati ta' imgħax tal-porzjonijiet A u B tas-self tal-ESDF ġew iffissati skont ir-rati ta' imgħax tal-porzjonijiet A u B tas-selfiet mogħtija mill-banek Société Générale u Natixis. Dawn iż-żewġ investituri privati huma b'mod ċar il-punt ta' referenza għall-porzjonijiet A u B tas-selfiet mill-ESDF. Il-porzjonijiet A u B tas-self mingħand l-ESDF ingħataw flimkien mal-porzjonijiet tas-selfiet ta' dawn il-banek u f'kundizzjonijiet simili: il-kundizzjonijiet tal-għoti tal-porzjonijiet A u B tas-self mingħand l-ESDF għaldaqstant huma ċertament konformi mal-kundizzjonijiet tas-suq (15).
               
            
                  (73)
               
               
                  F'dak li jirrigwarda l-porzjon C tas-self mill-ESDF, Franza tirrikonoxxi li dan il-porzjon ma ngħatax fl-istess kundizzjonijiet tas-selfiet mingħand il-banek. Madankollu, anki għal dan il-porzjon, is-selfiet mill-banek jagħtu indikazzjoni tar-rata tas-suq mingħajr il-bżonn li wieħed jidħol fid-dettall tal-kalkolu ppreżentat mill-Kummissjoni fil-premessi 49 u 50 tad-deċiżjoni tal-ftuħ. Barra minn hekk, il-porzjon C tas-self mingħand l-ESDF igawdi mill-istess kollaterali bħall-porzjonijiet A u B (tas-self mingħand l-ESDF u tas-selfiet mill-banek), iżda b'mod subordinat biss, li huwa biżżejjed biex jiggarantixxi dan il-porzjon C. Bħala tpattija għas-sussidjarjetà tal-porzjon C meta mqabbel mal-porzjonijiet A u B f'termini ta' kollaterali, għandu jiġi osservat li l-porzjon C għandu rata ta' imgħax ferm ogħla minn dik tal-porzjonijiet A u B, jiġifieri marġni ta' [0-5] % (kontra [0-5] % u [0-5] % għall-porzjonijiet A u B rispettivament). Barra minn hekk, il-porzjon C għandu wkoll skeda ta' ħlas lura aktar stretta u terminu ta' ħlas lura iqsar mill-porzjonijiet l-oħrajn. Fl-aħħar nett, l-ewwel skadenza tal-porzjon C għandha prijorità fuq il-porzjonijiet A u B tas-self mingħand l-ESDF u tas-self mill-banek privati f'każ ta' rimborż antiċipat volontarju jew obbligatorju, li huwa element ta' prijorità tal-porzjon C meta mqabbel mal-porzjonijiet A u B.
               
            
                  (74)
               
               
                  Franza tikkonkludi għalhekk li s-self mill-ESDF ta' EUR 47,5 miljun mogħti minn Franza, inkluż il-porzjon C tiegħu, għandu kollaterali ġeneralment adegwati u rata ta' imgħax skont il-prinċipju tas-sellief privat prudenti f'ekonomija tas-suq.
               
            5.1.3.   It-tħassir tad-djun tat-taxxa u tas-sigurtà soċjali
      
      
                  (75)
               
               
                  Franza tqis li kien hemm interpretazzjoni żbaljata ta' dak li hija qalet dwar id-djun tat-taxxa u tas-sigurtà soċjali li ġarrbet FagorBrandt waqt il-perjodu ta' osservazzjoni li segwa l-ftuħ tal-proċedura ta' tqegħid taħt amministrazzjoni provviżorja.
               
            
                  (76)
               
               
                  Tabilħaqq, Franza tispjega li, kif inhu dejjem il-każ għall-kumpaniji li jitqiegħdu taħt amministrazzjoni provviżorja, il-kumpanija FagorBrandt, bl-għajnuna tar-riċevent, kompliet l-attività tagħha, li jimplika li l-impjegati kollha jew uħud minnhom komplew jaħdmu (u allura hemm l-obbligu tal-kontribuzzjonijiet soċjali) u li din l-attività tista' tiġġenera obbligi tat-taxxa. F'dan il-każ kienet kwistjoni kemm ta' infiq soċjali kif ukoll tat-taxxa (fosthom taħriġ professjonali, taxxa għat-taħriġ, it-taxxa fuq l-uffiċċji) irreġistrati bħala passiv tal-kumpanija. Dawn il-pretensjonijiet igawdu mill-privileġġ previst fl-Artikolu L. 622-17 tal-Kodiċi tal-Kummerċ u għaldaqstant ser jitħallsu qabel kwalunkwe pretensjoni oħra, kemm jekk tinkludi privileġġi jew kollaterali kif ukoll jekk le, minbarra dawk garantiti mill-privileġġ stabbilit fl-Artikoli L. 3253-2, L. 3253-4 u L. 7313-8 tal-Kodiċi tax-Xogħol, spejjeż legali regolari wara s-sentenza tal-ftuħ tal-proċedura ta' tqegħid taħt amministrazzjoni provviżorja għall-ħtiġijiet tal-iżvolġiment tal-istess proċedura u ta' dawk garantiti mill-privileġġ ta' konċiljazzjoni stabbilit mill-Artikolu L. 611-11 tal-Kodiċi tal-Kummerċ. L-Artikolu L. 622-17 tal-Kodiċi tal-Kummerċ jipprovdi fil-fatt li f'każ li ma jsirx ħlas fl-iskadenza, il-pretensjonijiet inkwistjoni jitħallsu bi privileġġ qabel kwalunkwe pretensjoni oħra.
               
            
                  (77)
               
               
                  L-applikazzjoni tal-Artikolu L. 622-17 tal-Kodiċi tal-Kummerċ, li, skont Franza, hija komuni fil-parti l-kbira tal-proċeduri ta' tqegħid taħt amministrazzjoni provviżorja u hija intrinsikament marbuta mal-iffaċilitar tal-issuktar tal-attività tal-impriża, ma tistax tiġi interpretata bħala rinunzja għall-pretensjonijiet.
               
            
                  (78)
               
               
                  Matul il-perjodu ta' osservazzjoni, il-kumpanija kompliet tħallas il-piżijiet soċjali u tat-taxxa tagħha iżda parti minn dawn il-piżijiet ma kinitx dovuta fil-mument tal-likwidazzjoni u għalhekk ġiet trasferita fil-passiv tal-perjodu ta' osservazzjoni tal-kumpanija. Skont l-informazzjoni miksuba mingħand il-likwidatur, il-bilanċ li kien fadal tal-piżijiet tat-taxxa jista' jiġi onorat bil-likwidazzjoni ta' FagorBrandt. F'dak li jirrigwarda l-piżijiet soċjali, li jinkludu spejjeż marbutin mar-ristrutturar tal-kumpanija (sensji) li għadu għaddej, dawn se jkomplu jitħallsu skont ir-regoli applikabbli f'dan il-qasam taħt id-dispożizzjonijiet legali Franċiżi dwar il-proċeduri kollettivi, mingħajr ma tista' tingħata garanzija sħiħa tar-rimborż f'dan l-istadju. Fi kwalunkwe każ, ma kien hemm ebda tħassir u l-irkupru tal-pretensjonijiet tat-taxxa u dawk soċjali qed isir skont il-grad previst tagħhom fil-Kodiċi tal-Kummerċ.
               
            
                  (79)
               
               
                  B'hekk, dawn id-djun ta' taxxa u ta' sigurtà soċjali ġew sostnuti bl-aktar mod normali fil-kuntest ta' proċedura ta' tqegħid taħt amministrazzjoni provviżorja, kif isir normalment fl-Istati Membri.
               
            5.2.   L-analiżi tal-kompatibilità
      
      
                  (80)
               
               
                  Franza ma ppreżentat l-ebda analiżi tal-kompatibilità fit-tweġiba tagħha għad-deċiżjoni tal-ftuħ, u lanqas waqt l-iżvolġiment tal-proċedura.
               
            6.   L-OSSERVAZZJONIJIET TAL-PARTIJIET INTERESSATI U L-KUMMENTI TA' FRANZA
      
      6.1.   L-osservazzjonijiet tal-partijiet interessati
      
      
                  (81)
               
               
                  Il-Kummissjoni rċeviet kummenti mingħand parti interessata waħda biss, li ppreżentathom fid-19 ta' Jannar 2015 u li xtaqet tibqa' anonima.
               
            
                  (82)
               
               
                  Bħala introduzzjoni, il-parti interessati tqis li l-miżura ta' għajnuna inkwistjoni hija inkompatibbli mal-Artikolu 107 tat-TFUE u mal-Linji Gwida tal-2004.
               
            
                  (83)
               
               
                  Fil-fatt, skont il-parti interessata, kollox jindika li l-benefiċjarja FagorBrandt ilha aktar minn għaxar snin inkapaċi li tibqa' fis-suq mingħajr sensiela ta' għajnuniet mill-Istat inkompatibbli mas-suq intern, b'mod partikolari billi sentenza tal-Qorti Kummerċjali ta' Nanterre li wasslet għat-tnaqqis tad-dejn u għax-xiri tal-assi ta' FagorBrandt minn Elco Holding Limited u Fagor Electrodomésticos għal prezz orħos mill-prezz tas-suq fl-2002, għajnuna għar-ristrutturar mogħtija lil sussidjarja Taljana, u għajnuna għar-ristrutturar mogħtija fl-2008 li tammonta għal EUR 31 miljun. Il-parti interessata hija tal-fehma li d-diffikultajiet finanzjarji tal-impriża benefiċjarja huma r-riżultat tan-nuqqas ta' kapaċità tagħha li tadotta miżuri ta' ristrutturar obbligatorji, għall-kuntrarju tal-kompetituri tagħha.
               
            6.1.1.   Il-kwalifika ta' għajnuna mill-Istat
      
      
                  (84)
               
               
                  Il-parti interessata tispeċifika l-ewwel nett li ma għandhiex dubju li t-tħassir tad-djun tat-taxxa u tas-sigurtà soċjali huwa għajnuna mill-Istat mogħtija permezz ta' riżorsi tal-Istat u li taffettwa l-kompetizzjoni fis-suq kif ukoll il-kummerċ bejn l-Istati Membri.
               
            
                  (85)
               
               
                  M'hemmx dubju ukoll, fil-fehma tagħha, li ż-żewġ selfiet mill-EFDS jirrappreżentaw riżorsa tal-Istat assenjata b'mod selettiv lil impriża speċifika.
               
            
                  (86)
               
               
                  Il-parti interessata mbagħad tiżviluppa l-argument tagħha dwar il-vantaġġ ekonomiku mogħti permezz taż-żewġ selfiet mill-EFDS.
               
            
                  (87)
               
               
                  Rigward is-self ta' EUR 10 miljun, il-parti interessata tenfasizza li ngħata fi żmien u f'kundizzjonijiet li fihom l-investituri privati rrifjutaw li jagħtu self ta' aktar minn EUR 5 miljun lill-benefiċjarja. Dan il-fatt waħdu juri biċ-ċar li l-prinċipju tal-investitur privat ma ġiex irrispettat. Barra minn hekk, il-kollaterali għall-porzjon B ta' dan l-istess self kienu aktar baxxi minn dawk ta' self mogħti minn investitur privat. Is-self kellu għalhekk jingħata b'rata ta' imgħax ogħla. Fl-aħħar nett, ingħatat estensjoni ta' xahar mingħajr kundizzjonijiet għar-rimborż tal-porzjon B tas-self.
               
            
                  (88)
               
               
                  Rigward is-self ta' EUR 47,5 miljun, il-parti interessata tesprimi r-riżervi tagħha dwar jekk investitur privat jagħtix self ta' dan l-ammont u f'dawn iċ-ċirkostanzi lil impriża kklassifikata CCC.
               
            
                  (89)
               
               
                  Fl-aħħar nett, il-parti interessata taqbel mal-osservazzjonijiet tal-Kummissjoni dwar il-fatt li l-miżuri ta' għajnuna jaffettwaw il-kompetizzjoni fis-suq u l-kummerċ bejn l-Istati Membri. Fil-fatt, l-impriża kellha tkun likwidata kieku ma ċċaqalqitx id-data tar-rimborż tal-porzjon B tas-self ta' EUR 10 miljun mill-ESDF, b'tali mod li l-impatt fuq l-istruttura kompetittiva tas-suq huwa sinifikanti. Din il-kunsiderazzjoni hija aktar u aktar serja meta wieħed iqis id-daqs u l-importanza tal-benefiċjarja fis-suq Franċiż tal-apparat domestiku.
               
            6.1.2.   L-analiżi tal-kompatibilità
      
      
                  (90)
               
               
                  Il-parti interessati tinsisti dwar il-fatt li f'Ottubru 2008 l-impriża benefiċjarja diġà kienet ingħatat għajnuna għar-ristrutturar li tammonta għal EUR 31 miljun (awtorizzata mill-Kummissjoni fil-25 ta' Lulju 2012 (16)), b'mod li l-prinċipju ta' “darba waħda għall-aħħar darba” msemmi fil-Linji Gwida tal-2004 ma ġiex irrispettat. Billi dan l-argument huwa biss validu f'każ ta' kontinwità ekonomika bejn FagorBrandt u Groupe Brandt, il-parti interessata tinsisti fuq diversi punti: il-proprjetarju l-ġdid xtara kważi l-assi tanġibbli u intanġibbli kollha tal-impriżi ta' FagorBrandt fi Franza, il-Groupe Brandt illum iħaddem aktar minn żewġ terzi tal-impjegati tal-istruttura preċedenti, qed jissokta bl-istess attività ekonomika u jagħmel prodotti simili, u fl-aħħar nett, il-maniġment għoli, fil-parti l-kbira tiegħu, ma nbidilx.
               
            
                  (91)
               
               
                  Il-parti interessata tindika li, anki jekk wieħed jassumi li l-kontinwità ekonomika bejn iż-żewġ entitajiet ma tiġix rikonoxxuta, tnejn mit-tliet miżuri li jikkostitwixxu għajnuna mill-Istat xorta jiksru l-prinċipju ta' “darba waħda għall-aħħar darba”.
               
            
                  (92)
               
               
                  Bl-istess mod, fl-ipoteżi li Groupe Brandt jitqies bħala impriża ġdida, il-miżuri ta' għajnuna mill-Istat huma strettament inkompatibbli mal-Linji Gwida tal-2004.
               
            
                  (93)
               
               
                  Rigward il-kriterju tal-limitazzjoni tal-għajnuna għall-minimu meħtieġ, il-parti interessata tfakkar li l-impriża benefiċjarja tappartjeni lill-grupp Cevital, li l-fatturat konsolidat tagħha kien jammonta għal EUR 2,4 biljun fl-2013. Għaldaqstant, hija sorpriża kif Franza ma pprovdietx aktar informazzjoni dwar il-possibbiltà li Cevital setgħet tindirizza internament id-diffikultajiet tal-impriża benefiċjarja.
               
            
                  (94)
               
               
                  Il-Linji Gwida tal-2004 jispeċifikaw li għajnuna għar-ristrutturar ma għandhiex isservi biex iżżomm kumpanija ħajja b'mod artifiċjali. Din is-sitwazzjoni tista' tippreżenta ruħha fil-kuntest ta' settur ikkaratterizzat minn kapaċità strutturali żejda fejn il-benefiċjarju jkun jista' biss imantni lilu nnifsu permezz ta' sensiela ta' għajnuniet mill-Istat. Madankollu, il-parti interessata tinnota li fl-2012 FagorBrandt kienet qiegħda ssofri minn rata ta' użu insuffiċjenti (57 %) meta mqabbla mal-bqija tas-suq (82 %).
               
            
                  (95)
               
               
                  F'dan il-kuntest, ir-ritorn għall-vijabbiltà tal-impriża benefiċjarja jidher ferm inċert, peress li, minn naħa waħda, is-suq huwa ferm kompetittiv u, min-naħa l-oħra, il-Grupp Cevital ma għandu l-ebda esperjenza f'dan is-settur fl-Ewropa. In-nuqqas ta' esperjenza ta' dan l-istess grupp f'dak li jirrigwarda r-riċerka u l-iżvilupp juri d-diffikultà biex jinħolqu sinerġiji reali.
               
            
                  (96)
               
               
                  Il-parti interessata hija sorpriża kif Franza ma ppreżentatx pjan għar-ristrutturar li jinkludi skeda preċiża tal-ħlasijiet, meta l-Linji Gwida tal-2004 jindikaw li l-pjan għar-ristrutturar irid isir f'terminu raġonevoli.
               
            
                  (97)
               
               
                  Fl-aħħar nett, il-parti interessata tenfasizza l-effett tad-distorsjoni li l-miżuri inkwistjoni żgur se jkollhom fuq il-kompetizzjoni. B'hekk, il-parti interessata bdiet programm ta' ristrutturar għali ffinanzjat mill-kontribuzzjoni tagħha stess. Dan l-isforz ikollu riżultati akbar kieku l-impriża benefiċjarja ma kinitx tokkupa sezzjoni kbira tas-suq minħabba l-għajnuna pubblika. Volumi akbar ta' bejgħ jippermettu lill-parti interessata tkabbar ir-rata ta' użu tagħha u tnaqqas l-ispejjeż unitarji tagħha għall-benefiċċju tal-konsumaturi. In-nuqqas ta' miżuri kompensatorji jidher għalhekk li mhuwiex ġustifikat.
               
            6.2.   Il-kummenti ta' Franza
      
      6.2.1.   Elementi tal-kuntest
      
      
                  (98)
               
               
                  L-ewwel nett, Franza tiċħad l-eżistenza ta' għajnuna fil-forma ta' tnaqqis tad-dejn jew ta' awtorizzazzjoni mill-Qorti Kummerċjali ta' Nanterre għax-xiri ta' assi bi prezz aktar baxx mill-prezz tas-suq. Hija tfakkar f'dan ir-rigward li din l-allegazzjoni tal-parti interessata ma hija appoġġjata minn ebda element fattwali, u li d-deċiżjoni li ħadet il-Qorti Kummerċjali ta' Nanterre ma tinvolvi l-ebda trasferimenti ta' riżorsi tal-Istat.
               
            
                  (99)
               
               
                  Rigward l-għajnuna li rċeviet Brandt Italia, Franza tenfasizza li l-Kummissjoni imponiet miżuri kompensatorji fuq FagorBrandt biex tikkonferma l-kompatibilità ta' din l-għajnuna mas-suq intern (17). L-istess japplika għall-għajnuna għar-ristrutturar li ħadet FagorBrandt u li kienet approvata mill-Kummissjoni bil-provvediment ta' miżuri kompensatorji (17). Għalhekk, fl-isforz tagħha biex tipprova turi li din il-miżura hija konformi mal-għajnuna pubblika preċedenti, il-parti interessata fir-realtà tirreferi għal miżuri li mhumiex għajnuna mill-Istat, jew li huma meqjusa li ma għandhomx effett fuq is-suq intern minħabba l-miżuri kompensatorji.
               
            
                  (100)
               
               
                  Rigward l-intervent ta' Cevital, Franza tinsisti fuq il-fatt li l-pjan tan-negozju tfassal bħala parti minn strateġija industrijali u kummerċjali ġdida li għandha l-effett u l-għan li toħloq struttura differenti minn dik ta' FagorBrandt. Din l-istrateġija tinkludi fost l-oħrajn […]. Franza tqis li l-kredibbiltà ta' dan il-pjan ta' negozju rnexxielha tikkonvinċi grupp ta' investituri privati, fosthom Natixis u Société Générale, biex jiffinanzjaw dawn il-proġetti. Franza żżid tgħid li […] jirrappreżenta soluzzjoni vijabbli għall-problema attwali tar-rata ta' użu dgħajfa msemmija mill-parti interessata.
               
            
                  (101)
               
               
                  Franza tispjega li Cevital kellu diġà segment ta' apparat elettrodomestiku fi ħdan l-attività industrijali tiegħu: il-grupp nieda l-bini ta' sit industrijali ta' produzzjoni ta' apparat elettrodomestiku fl-Alġerija fl-2013. B'hekk, Cevital ma kienx involut biss fl-attivitajiet ta' assemblaġġ, kif tissuġġerixxi l-parti interessati. Il-grupp igawdi wkoll minn setgħa kbira ta' negozjar għax-xiri ta' materja prima. Għaldaqstant, skont Franza, l-attività ta' Cevital tikkumplimenta ħafna l-akkwiżizzjoni ta' trademarks magħrufa.
               
            6.2.2.   Il-kwalifika tal-miżuri
      
      
                  (102)
               
               
                  Franza tfakkar li d-djun tat-taxxa u tas-sigurtà soċjali li nħolqu fil-kuntest tal-proċedura ta' tqegħid taħt amministrazzjoni provviżorja huma r-riżultat ta' mekkaniżmu komuni f'dan it-tip ta' proċeduri. Barra minn hekk, Franza tiċħad l-eżistenza ta' estensjoni ta' skeda taż-żmien għall-ħlas tad-djun tat-taxxa u dawk soċjali favur Groupe Brandt.
               
            
                  (103)
               
               
                  Rigward is-self ta EUR 10 miljun mill-ESDF, Franza terġa' tindika li dan ingħata flimkien mas-self mogħti mill-bank Thémis u li hija ħadet bħala referenza l-kundizzjonijiet li għamel dan il-bank. Il-porzjon A tas-self mill-ESDF ingħata pari passu ma' dan is-self privat f'dak li jirrigwarda pprezzar, amortizzazzjoni u kollaterali. Skont Franza, il-porzjon B huwa wkoll pari passu ma' dan l-istess self f'termini ta' ipprezzar, b'kundizzjonijiet ta' amortizzazzjoni in fine b'kumpens għal kollaterali addizzjonali. Franza tqis li d-differiment temporali tar-rimborż tas-self imsemmi mill-parti interessata huwa prattika komuni fil-kuntest tar-relazzjonijiet normali bejn l-operaturi privati.
               
            
                  (104)
               
               
                  F'dak li jirrigwarda s-self ta' EUR 47,5 miljun, Franza tqis li dan l-ammont mhuwiex għoli żżejjed peress li s-sitwazzjoni finanzjarja tal-grupp Cevital hija soda (qrib klassifikazzjoni finanzjarja AA, u mhux CCC, kif tgħid il-parti interessata). Franza tinsisti fuq il-fatt li huwa importanti li dan is-self jitpoġġa fil-kuntest tal-ammonti kollha mislufin mill-investituri privati, fosthom Société Générale u Natixis. Hija tafferma mill-ġdid il-kredibbiltà u l-kobor tal-kollaterali mogħtija. Fl-aħħar nett, Franza tfakkar li ma hemmx bżonn li tissottometti eżempju ta' offerta minn istituzzjoni finanzjarja diment li, f'dan il-każ, saru finanzjamenti minn investituri privati fil-fatt.
               
            7.   VALUTAZZJONI TAL-MIŻURI TA' GĦAJNUNA
      
      
                  (105)
               
               
                  Il-Kummissjoni għandha dubji dwar il-kwalifika u kompatibilità ta' tliet miżuri: i) self mingħand l-ESDF ta' EUR 10 miljun, ii) self mingħand l-ESDF ta' EUR 47,5 miljun u iii) tħassir tad-djun tat-taxxa u tas-sigurtà soċjali.
               
            7.1.   Valutazzjoni tal-preżenza ta' għajnuna skont l-Artikolu 107(1) tat-TFUE
      
      
                  (106)
               
               
                  Il-Kummissjoni trid teżamina jekk il-miżuri inkwistjoni jistgħux jikkostitwixxu għajnuna mill-Istat skont l-Artikolu 107(1) tat-TFUE.
               
            
                  (107)
               
               
                  Skont l-Artikolu 107(1) tat-TFUE, “kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern”.
               
            
                  (108)
               
               
                  Abbażi ta' din id-dispożizzjoni, il-kwalifika ta' miżura bħala għajnuna mill-Istat tassumi li l-kundizzjonijiet kumulattivi li ġejjin huma ssodisfati, jiġifieri: i) li l-miżura ġejja mill-Istat, iii) li l-miżura hija selettiva, iii) li l-miżura tagħti vantaġġ ekonomiku lill-benefiċjarju tagħha u iv) li l-miżura toħloq distorsjoni jew thedded li toħloq distorsjoni fil-kompetizzjoni u tista' taffettwa l-kummerċ bejn l-Istati Membri.
               
            7.1.1.   Il-preżenza ta' riżorsi tal-Istat u l-kriterju tal-imputabilità
      
      
                  (109)
               
               
                  F'dak li jirrigwarda s-selfiet mill-ESDF, dawn ingħataw permezz ta' digriet tal-Ministru tal-Ekonomija u tal-Finanzi li l-eżekuzzjoni tiegħu hija fdata f'idejn id-Direttur Ġenerali tat-Teżor. Il-fondi rilevanti jiġu minn kont speċjali tat-Teżor u r-rimborżi fi prinċipal u imgħax jitħallsu wkoll fil-baġit ta' Franza. Is-selfiet huma ffirmati, imħallsa u amministrati minn Natixis f'isem Franza abbażi ta' ftehim iffirmat bejn Natixis u Franza.
               
            
                  (110)
               
               
                  It-tħassir tad-djun ta' taxxa u ta' sigurtà soċjali tikkostitwixxi min-natura tagħha użu ta' riżorsi pubbliċi. Hija timplika r-rinunzja ta' dħul minn Franza u għaldaqstant ikollha impatt dirett fuq il-baġit tagħha.
               
            
                  (111)
               
               
                  Għaldaqstant, il-Kummissjoni tikkonkludi li l-miżuri taħt analiżi jimplikaw riżorsi tal-Istat u huma imputabbli lil Franza.
               
            7.1.2.   Selettività
      
      
                  (112)
               
               
                  Il-Kummissjoni tinnota li s-selfiet inkwistjoni ngħataw lil FagorBrandt u lill-kumpanija benefiċjarja mill-akkwist tal-assi ta' FagorBrandt, Groupe Brandt. Fil-fatt, għalkemm l-ESDF għandu bħala missjoni l-għoti tas-self għall-iżvilupp ekonomiku u soċjali fil-kundizzjonijiet previsti fiċ-ċirkolari tas-26 ta' Novembru 2004 (18) dwar l-azzjoni tal-Istat fil-prevenzjoni u t-trattament tad-diffikultajiet tal-impriżi li jirregolaw il-funzjonament tiegħu, l-għoti ta' selfiet mill-ESDF dejjem huwa soġġett għal analiżi każ b'każ. Għaldaqstant il-kundizzjoni tas-selettività hija ssodisfata.
               
            
                  (113)
               
               
                  
                     A contrario, fid-dawl tal-evidenza miġbura matul l-investigazzjoni dettaljata, u b'mod partikolari, it-tweġiba ta' Franza għad-deċiżjoni tal-ftuħ, jidher li t-tħassir tad-djun tat-taxxa u tas-sigurtà soċjali saret fil-kuntest normali tar-regoli applikabbli għall-impriżi li jitqiegħdu taħt amministrazzjoni provviżorja li tiġġenera dan it-tip ta' pretensjonijiet. B'hekk, skont ir-regolamenti applikabbli għall-impriżi f'falliment, matul il-perjodu ta' osservazzjoni, FagorBrandt kompliet tħallas il-piżijiet soċjali u tat-taxxa tagħha iżda parti minn dawn il-piżijiet ma kinitx dovuta fil-mument tal-likwidazzjoni u għalhekk ġiet trasferita fil-passiv tal-perjodu ta' osservazzjoni ta' FagorBrandt. Fil-kuntest tal-likwidazzjoni ta' FagorBrandt, dawn il-piżijiet sejrin jitħallsu skont il-grad rispettiv tagħhom taħt l-Artikolu L. 622-17 tal-Kodiċi tal-Kummerċ. Jidher għalhekk li ma kienx hemm tħassir ta' pretensjonijiet ta' taxxa u ta' sigurtà soċjali favur FagorBrandt, iżda applikazzjoni konformi mal-qafas ġenerali applikabbli għall-impriżi taħt amministrazzjoni provviżorja. Għaldaqstant, il-Kummissjoni tikkonkludi li FagorBrandt ma ngħatatx trattament selettiv permezz ta' tħassir tad-djun tat-taxxa u tas-sigurtà soċjali.
               
            
                  (114)
               
               
                  Għaldaqstant, il-Kummissjoni tikkonkludi li s-self mill-ESDF kien miżura selettiva. Għall-kuntrarju, ma kienx hemm miżura selettiva mogħtija lil FagorBrandt permezz ta' tħassir tad-djun tat-taxxa u tas-sigurtà soċjali.
               
            7.1.3.   Il-preżenza ta' vantaġġ ekonomiku
      
      
                  (115)
               
               
                  Skont ġurisprudenza stabbilita, biex jiġi vvalutat jekk miżura tal-Istat hijiex għajnuna skont l-Artikolu 107(1) tat-TFUE, irid jiġi ddeterminat jekk l-impriża benefiċjarja tirċevix vantaġġ ekonomiku li ma kinitx tikseb f'kundizzjonijiet normali tas-suq (19).
               
            
                  (116)
               
               
                  Vantaġġ ekonomiku jkun jeżisti meta s-sitwazzjoni finanzjarja ta' impriża titjieb minħabba l-intervent tal-Istat. Madankollu, l-intervent ta' awtorità pubblika mhux bilfors jagħti vantaġġ lill-benefiċjarja tiegħu u, minħabba f'hekk, ma jkunx għajnuna jekk iseħħ f'kundizzjonijiet normali tas-suq, jiġifieri jekk l-awtorità pubblika tkun aġixxiet kif kien jaġixxi operatur prudenti f'ekonomija tas-suq fl-istess sitwazzjoni. F'dan ir-rigward, il-preżenza ta' investimenti sinifikanti tal-istess natura, li saru fl-istess waqt tal-intervent ta' Franza minn operaturi privati oħrajn li jieħdu riskji simili (“pari passu”) tista' tipprovdi indikazzjoni li Franza aġixxiet bħal investitur prudenti.
               
            7.1.3.1.   Il-kuntest politiku li fih ingħataw iż-żewġ selfiet mill-ESDF
      
      
                  (117)
               
               
                  Mill-bidu, il-gvern Franċiż assigura li kien ser jappoġġja lil FagorBrandt ikun xi jkun il-prezz u irrispettivament mill-ammont ta' flus privati li finalment ġew mislufa lil FagorBrandt (20). Pereżempju, jumejn qabel il-ftuħ tal-proċedura ta' tqegħid taħt amministrazzjoni provviżorja, fil-5 ta' Novembru 2013, il-gvern Franċiż ħabbar: “Irridu nagħmlu minn kollox biex inżommu t-tagħmir industrijali tal-grupp ta' elettrodomestiċi Fagor, li għandu futur fi Franza.” (21). Fis-6 ta' Novembru 2013, il-Ministru tal-Irkupru Produttiv qal li “[i]l-gvern irid isalva kemm jista' jkun siti industrijali u impjiegi ta' FagorBrandt” waqt li kien qed jiltaqa' l-kumitat ċentrali tal-impriża dwar il-futur tal-grupp (22). Fid-19 ta' Diċembru 2013, il-Ministru tal-Irkupru Produttiv, waqt żjara f'waħda mill-fabbriki ta' FagorBrandt, iddikjara: “L-għan tagħna huwa li norganizzaw l-irkupru, li nuru li din l-impriża hija operattiva. (…) L-Istat mhux se jħalli li xi predatur jixtri l-grupp biss għat-trademarks u l-privattivi tiegħu.”. Fit-22 ta' Jannar 2014, tkellem min-naħa tiegħu l-gvern Franċiż: “l-aħjar offerta bħalissa mill-aspett soċjali u industrijali li ressaq Cevital (…) tista' tittejjeb minn issa sas-seduta tal-Qorti Kummerċjali prevista fit-13 ta' Frar.” (23).
               
            
                  (118)
               
               
                  Fil-11 ta' April 2014, stqarrija għall-istampa mill-Ministru tal-Ekonomija, tal-Irkupru Produttiv u l-Elettronika — li intervjena wara d-deċiżjoni tal-Qorti Kummerċjali ta' San Sebastián (Spanja) li fetħet it-triq għaċ-ċessjoni tat-trademarks ta' FagorBrandt lill-grupp Cevital — spjegat li: “Il-gvern mill-bidu ta l-appoġġ tiegħu lil FAGOR-BRANDT u, bħala parti mill-irkupru tagħha, se jappoġġja din l-offerta finanzjarjament sabiex jassigura s-sostenibbiltà tal-faċilitajiet industrijali u s-salvagwardja tal-impjiegi.”.
               
            
                  (119)
               
               
                  Fl-14 ta' April 2014, stqarrija oħra għall-istampa mill-Ministru tal-Ekonomija, tal-Irkupru Produttiv u l-Elettronika u mill-Ministru tax-Xogħol, l-Impjiegi u d-Djalogu Soċjali — li din id-darba intervjenew wara d-deċiżjoni tal-Qorti Kummerċjali ta' Nanterre favur l-akkwist ta' FagorBrandt mill-Grupp Cevital — kienet tgħid: “Il-Ministru se jżomm għajnejh fuq it-tnedija mill-ġdid ta' kull sit.”.
               
            
                  (120)
               
               
                  Għaldaqstant, il-Kummissjoni tinnota li f'kull stadju tal-proċedura ġudizzjarja, Franza pubblikament u kontinwament uriet id-determinazzjoni tagħha li tiggarantixxi l-kontinwità ekonomika ta' FagorBrandt għal raġunijiet ta' salvagwardja tal-attività u tal-impjiegi li investitur privat ma jibbażax fuqhom, u li jikkontradixxu n-natura prudenti li allegatament kellhom il-programmi ta' self. Barra minn hekk, il-Kummissjoni tfakkar li l-assi ta' Fagor Electrodomésticos (fi proċedura ta' salvagwardja minn Ottubru 2013 fi Spanja), li qabel kienu marbutin ma' FagorBrandt, inxtraw mill-Grupp CATA-CAN mingħajr ebda appoġġ pubbliku. Dan tal-aħħar reġa' beda l-produzzjoni industrijali ta' apparat elettrodomestiku f'Settembru 2014.
               
            
                  (121)
               
               
                  Fl-aħħar nett, l-impenn ta' Cevital li jixtri lil FagorBrandt kien soġġett għall-kisba ta' finanzjamenti, inkluż it-tieni self mill-ESDF.
               
            7.1.3.2.   Is-self tal-ESDF ta' EUR 10 miljun
      
      
                  (122)
               
               
                  Kif spjegat fit-taqsima 2.2, is-selfiet pubbliċi (ESDF) u privati (Thémis) ingħataw fl-istess kundizzjonijiet f'dak li jirrigwarda l-porzjon A (EUR 5 miljun), għall-kuntrarju tal-porzjon B.
               
            
                  (123)
               
               
                  Matul il-proċedura kollettiva, żewġ banek privati (24) rrifjutaw li jagħtu self ta' EUR 5 miljun għaliex dehrilhom li l-kollaterali ma kinux suffiċjenti b'kont meħud tal-livell ta' riskju. Bl-istess mod, Thémis kien irrifjuta li jsellef aktar minn EUR 5 miljun. Huwa sinifikanti li l-atturi privati kollha involuti rrifjutaw li jiskopru lilhom infushom għal aktar minn EUR 5 miljun jew li saħansitra lanqas riedu jiskopru ruħhom minkejja li kienu speċjalizzati proprju fl-appoġġ tal-kumpaniji f'diffikultà. Il-posponiment b'xahar tar-rimborż tal-porzjon B jikkonferma l-analiżi tar-riskju li saret mis-selliefa privati (25). A contrario, l-ESDF skopra lilu nnifsu għal EUR 10 miljun imbagħad għal EUR 47,5 miljun minkejja d-dewmien fil-ħlas tal-porzjon B.
               
            
                  (124)
               
               
                  Barra minn hekk, is-self ta' EUR 10 miljun mill-ESDF huwa mħallas fl-istess livell tas-self ta' nofs l-ammont mogħti minn Thémis (EUR 5 miljun). Il-Kummissjoni tinota wkoll li Franza ma kkontestatx dan il-punt fit-tweġiba tagħha għad-deċiżjoni tal-ftuħ minkejja li kien wieħed mid-dubji ewlenin imqajma mill-Kummissjoni fid-deċiżjoni tal-ftuħ.
               
            
                  (125)
               
               
                  Meta tat il-porzjon B tas-self mill-ESDF, Franza tat vantaġġ ekonomiku li sellief prudenti ma kienx jagħti, jew tal-inqas ma kienx jagħtih bl-istess kundizzjonijiet.
               
            
                  (126)
               
               
                  Il-porzjon B igawdi minn kollaterali li, għalkemm mhux dgħajfa (parti minnhom hija tal-ogħla prijorità), ma jistgħux jitqiesu b'saħħithom, ladarba l-porzjon B f'dan il-punt huwa f'kompetizzjoni mal-porzjon A tas-selfiet mill-ESDF u minn Thémis (għall-garanziji tal-ogħla prijorità) u għandu grad inferjuri f'dak li jirrigwarda r-rahan fuq il-proprjetà immobbli. Għaldaqstant il-kollaterali jistgħu jitqiesu bħala normali skont il-Komunikazzjoni tal-2008.
               
            
                  (127)
               
               
                  Jekk wieħed iqis il-qagħda finanzjarja tagħha meta ngħatat is-self, FagorBrandt għandha titqies bħala impriża kklassifikata CCC skont il-Komunikazzjoni tal-2008.
               
            
                  (128)
               
               
                  Fin-nuqqas ta' evidenza li tikkontesta r-rati ta' imgħax li jinsabu fil-Komunikazzjoni tal-2008, il-Kummissjoni tikkunsidra li r-rata ta' imgħax fil-kundizzjonijiet tas-suq tista' tiġi kkakulata abbażi ta' din tal-aħħar u tammonta għal 7,03 % (jiġifieri 0,53 %, ir-rata ta' referenza għal Franza meta ngħata s-self + 650 punt bażi).
               
            
                  (129)
               
               
                  Fid-dawl tal-prattika tal-passat tagħha, il-Kummissjoni tikkunsidra li l-ammont tal-għajnuna huwa ekwivalenti għad-differenza bejn ir-rata tal-imgħax ikkalkulata skont il-Komunikazzjoni tal-2008 (7,03 %) applikata għall-prinċipal tas-self, jiġifieri EUR 10 miljun, u r-rata tal-imgħax użata minn Franza ([5-10] %) applikata għall-prinċipal tas-self, jiġifieri EUR 10 miljun, ikkalkulata għaż-żmien li fih l-ammont tqiegħed għad-dispożizzjoni ta' FagorBrandt (26).
               
            7.1.3.3.   Is-self tal-ESDF ta' EUR 47,5 miljun
      
      
                  (130)
               
               
                  Is-self tal-ESDF ta' EUR 47,5 miljun huwa maqsum fi tliet porzjonijiet: il-porzjon A ta' EUR 11,2 miljun, il-porzjon B ta' EUR 23,8 miljun u l-porzjon C ta' EUR 12,5 miljun. Iż-żewġ selfiet ta' Société Générale u ta' Natixis, it-tnejn jammontaw għal EUR 7,5 miljun u kull wieħed minnhom huwa maqsum f'żewġ porzjonijiet: il-porzjon A ta' EUR 2,4 miljun u l-porzjon B ta' EUR 5,1 miljun.
               
            
                  (131)
               
               
                  
                     Il-kollaterali. Minħabba l-informazzjoni pprovduta minn Franza wara d-deċiżjoni tal-ftuħ, jidher li l-valur tal-kollaterali tal-proprjetà immobbli dan l-aħħar kien soġġett għal valutazzjoni indipendenti, li tgħid li dan il-valur huwa stmat bejn EUR [30-50] miljun. Barra minn hekk, il-Groupe Brandt xtara t-trademarks li kellha l-Fagor tal-Irlanda għal EUR [20-30] miljun. Il-kollaterali l-oħrajn ma saritilhomx valutazzjoni indipendenti li tippermetti lill-Kummissjoni tevalwa l-kwalità tagħhom. Għaldaqstant, il-Kummissjoni tqis li l-kollaterali jistgħu jitqiesu bħala normali skont il-Komunikazzjoni tal-2008.
               
            
                  (132)
               
               
                  
                     Ir-rati tal-imgħax. Franza ssuġġeriet fit-tweġiba għad-deċiżjoni tal-ftuħ li l-Kummissjoni żbaljat meta tat klassifikazzjoni ta' CCC lill-Groupe Brandt, meta din l-impriża tifforma parti mill-Grupp Cevital, li huwa kklassifikat BB, jew saħansitra B. Dan l-argument ma huwa xejn anqas minn sorprendenti. Fil-fatt, Cevital la huwa l-parti li sselfet, u lanqas il-garanti tas-self tal-ESDF. Il-fatt li l-Grupp Cevital igawdi saħħa finanzjarja tant li huwa kklassifikat BB, jew saħansitra B, jista' eventwalment iserraħ l-istituzzjonijiet finanzjarji li jistgħu jagħtu self lil xi sussidjarja tal-Grupp Cevital, iżda bl-ebda mod ma huwa garanzija għar-riskju kklassifikat CCC li jirrappreżenta Groupe Brandt. Bħala tali, kieku kellu jkun aċċettat l-argument ta' Franza li l-kapaċità tas-self ta' Groupe Brandt għandha tiġi vvalutata fid-dawl ta' dik ta' Cevital, huwa tal-inqas sorprendenti li ebda investitur privat ma kien dispost li jsellef lil Groupe Brandt. Barra minn hekk, kif deskritt fit-taqsima 7.1.3.1, id-dikjarazzjonijiet tad-diversi rappreżentanti ta' Franza juru li l-miżuri ta' appoġġ kellhom l-għan waħdieni li jsalvaw lil FagorBrandt u lil Groupe Brandt: dan kien ippreżentat pubblikament bħala tali lill-kredituri. Għaldaqstant dan l-argument ma jistax jiġi aċċettat.
               
            
                  (133)
               
               
                  Barra minn hekk, jekk wieħed iqis id-diffikultajiet li ltaqa' magħhom il-predeċessur ta' Groupe Brandt, dan tal-aħħar ma jistax jitqies bħala impriża mingħajr passat ta' kreditu skont il-Komunikazzjoni tal-2008. Dan intwera minn naħa waħda mill-fatt li ebda sellief privat ma ried jiskopri lilu nnifsu billi jagħti likwidità lill-impriża u min-naħa l-oħra mill-fatt li Groupe Brandt għandu jitqies bħala s-suċċessur ekonomiku ta' FagorBrandt kif intwera fit-Taqsima 8.2.
               
            
                  (134)
               
               
                  Barra minn hekk, Franza tiddikjara li s-selliefa privati sellfu kull porzjon bl-istess rata tal-ESDF. Il-porzjonijiet A tas-self mill-ESDF u tas-selfiet privati veru jgawdu mill-istess kundizzjonijiet (EURIBOR + [300-600] punt bażi) u mill-istess kollaterali, madankollu l-ammont tal-porzjon A tas-self mill-ESDF huwa kważi ħames darbiet akbar minn dak tal-porzjonijiet A tas-selfiet privati. Bl-istess mod, il-porzjonijiet B tas-self mill-ESDF u tas-selfiet privati huma effettivament soġġetti għall-istess kundizzjonijiet (EURIBOR + [300-600] punt bażi) iżda l-ammont tal-porzjon B tas-self mill-ESDF huwa wkoll kważi ħames darbiet akbar.
               
            
                  (135)
               
               
                  F'dan li jirrigwarda l-porzjon C, il-Kummissjoni tinnota li r-rata ta' ħlas hija ogħla minn dik tal-porzjonijiet A ([0-5] %) u B ([0-5] %), filwaqt li l-iskadenza tiegħu hija iqsar minn dik tal-porzjonijiet l-oħrajn. Għalkemm is-selfiet huma maqsumin f'porzjonijiet differenti, jeħtieġ li s-selfiet pubbliċi u privati jiġu analizzati f'daqqa.
               
            
                  (136)
               
               
                  Jekk wieħed iqis is-self tal-ESDF u s-selfiet ta' Société Générale u ta' Natixis f'daqqa jsib assimetrija flagranti fl-iskopertura ta' kull kreditur: Franza sellfet sitt darbiet aktar minn kull bank, li xogħlhom huwa preċiżament li jipprovdu likwidità lill-kumpaniji, għall-kuntrarju ta' Franza. Dan huwa hekk minkejja li Société Générale u Natixis ilhom żmien twil f'relazzjoni ta' negozju ma' FagorBrandt, li tagħha Groupe Brandt jista' jitqies bħala s-suċċessur (27), u minkejja li huma membri ta' grupp finanzjarju mwaqqaf biex jgħin lill-kumpanija (28). Min-naħa tagħha, Franza, li a priori ma għandhiex interessi fil-kontinwità ta' FagorBrandt, l-ewwel tat self ta' EUR 10 miljun imbagħad, minkejja d-dewmien fir-rimborż tal-porzjon B ta' dan is-self, tat self ieħor aktar minn erba' darbiet akbar mill-ewwel wieħed. L-ebda kreditur prudenti ma kien jagħmel ħaġa bħal din: il-prova ta' dan hija li Thémis ma tax self ieħor minbarra dak ta' EUR 5 miljun. Barra minn hekk, għalkemm huwa sitt darbiet akbar mis-selfiet ta' Société Générale u Natixis, is-self mill-ESDF igawdi mill-istess kollaterali bħalhom. Barra minn hekk, b'kont meħud tad-dikjarazzjonijiet pubbliċi li saru mir-rappreżentanti ta' Franza, Société Générale u Natixis, iż-żewġ banek ma setgħux jinjoraw ir-rieda ta' Franza li jagħtu appoġġ finanzjarju lil Groupe Brandt. B'hekk, id-deċiżjoni tagħhom li jagħtu s-self rispettiv tagħhom żgur li kienet influwenzata miċ-ċertezza kważi sħiħa li Franza kienet se tappoġġja l-kontinwità tal-attività rkuprata minn Groupe Brandt, li kien inaqqas ir-riskji għalihom. Barra minn hekk, Natixis jaġixxi f'isem Franza fl-amministrazzjoni tas-self mill-ESDF, li b'mod naturali jaffettwa d-deċiżjoni tiegħu. Lil hinn mill-merti intrinsiċi tas-self mogħti lil Groupe Brandt, l-aċċettazzjoni tal-operazzjoni mixtieqa mill-awtoritajiet pubbliċi qiegħdet lil Natixis f'qagħda li jkompli l-attività ta' amministrazzjoni ta' self ieħor tal-ESDF fil-futur, b'mod li l-pożizzjoni tiegħu mhijiex, minħabba f'hekk, paragunabbli ma' dik ta' Franza. Barra minn hekk, meta appoġġja lil Fagor Brandt imbagħad lil Groupe Brandt, l-ESDF uża kważi 20 % tal-baġit tiegħu ta' EUR 300 miljun previst fil-Liġi tal-Finanzi għall-2014 filwaqt li s-selliefa privati, b'kont meħud tal-kapaċitajiet rispettivi tagħhom ta' self, skoprew lilhom infushom fi proporzjonijiet ferm aktar baxxi.
               
            
                  (137)
               
               
                  Għalhekk raġuni oħra biss setgħet tiġġustifika l-appoġġ inkondizzjonat u ddikjarat pubblikament mir-rappreżentanti ta' Franza: fis-sensiela ta' dikjarazzjonijiet tagħhom, jidher li l-għan ta' Franza kien li tissalvagwardja l-impjiegi u żżomm il-produzzjoni ta' FagorBrandt fit-territorju Franċiż, raġunijiet ferm differenti mill-kunsiderazzjonijiet ta' kreditur privat.
               
            
                  (138)
               
               
                  Għaldaqstant Franza ma aġixxietx bħal sellief privat prudenti u r-rati applikati għat-tliet porzjonijiet tas-self mill-ESDF ta' EUR 47,5 miljun mhumiex konformi mal-kundizzjonijiet tas-suq.
               
            
                  (139)
               
               
                  Fin-nuqqas ta' evidenza li tikkontesta r-rati ta' imgħax li jinsabu fil-Komunikazzjoni tal-2008, il-Kummissjoni tikkunsidra li r-rata ta' imgħax fil-kundizzjonijiet tas-suq tista' tiġi kkakulata abbażi ta' din tal-aħħar. Peress li l-kollaterali jistgħu jitqiesu normali skont il-Komunikazzjoni tal-2008 u minħabba l-fatt li Groupe Brandt jista' jitqies kemm bħala impriża ġdida, kif ukoll bħala s-suċċessur ekonomiku ta' FagorBrandt, iridu jiġu applikati 650 punt bażi għar-rata ta' referenza ta' Franza (0,53 %) meta ngħata s-self.
               
            
                  (140)
               
               
                  Fid-dawl tal-prattika tal-passat tagħha, il-Kummissjoni tikkunsidra li l-ammont tal-għajnuna huwa ekwivalenti għad-differenza bejn 7,03 % (0,53 %, rata' ta referenza ta' Franza + 650 punt bażi) applikata għall-prinċipal ta' kull porzjon tas-self, jiġifieri rispettivament EUR 11,2 miljun, EUR 23,8 miljun u EUR 12,5 miljun, u r-rati tal-porzjonijiet A, B u C ([0-5] %, [0-5] %, [0-5] %) applikati għall-prinċipal tal-porzjonijiet A, B u C, jiġifieri rispettivament EUR 11,2 miljun, EUR 23,8 miljun u EUR 12,5 miljun, ikkalkulata għaż-żmien li fih l-ammont tqiegħed għad-dispożizzjoni ta' Groupe Brandt (29).
               
            7.1.4.   L-effett fuq il-kompetizzjoni u l-kummerċ bejn l-Istati Membri
      
      
                  (141)
               
               
                  Il-miżuri jiffavorixxu lil FagorBrandt u lil Groupe Brandt billi jipprovdulhom riżorsi addizzjonali u jevitawlhom il-waqfien tal-attività. Fil-fatt ippermettulhom iżommu pożizzjoni kompetittiva aktar b'saħħitha minn dik li kien ikollhom mingħajr għajnuna. Għaldaqstant huma jheddu li joħolqu distorsjoni fil-kompetizzjoni bejn il-produtturi ta' elettrodomestiċi kbar.
               
            
                  (142)
               
               
                  Barra minn hekk, is-suq tal-elettrodomestiċi kbar huwa kkaratterizzat minn kummerċ estensiv bejn l-Istati Membri.
               
            
                  (143)
               
               
                  Għaldaqstant, il-Kummissjoni tikkonkludi li l-vantaġġ mogħti permezz tal-miżuri lil impriża attiva f'suq miftuħ għall-kompetizzjoni joħloq distorsjoni jew jhedded li joħloq distorsjoni fil-kompetizzjoni u jista' jaffettwa l-kummerċ bejn l-Istati Membri.
               
            7.1.5.   Konklużjoni dwar il-preżenza ta' għajnuna mill-Istat skont l-Artikolu 107(1) tat-TFUE
      
      
                  (144)
               
               
                  Il-Kummissjoni tikkunsidra li s-self li tat Franza lil FagorBrandt u lil Groupe Brandt huwa għajnuna mill-Istat skont l-Artikolu 107(1) tat-TFUE.
               
            
                  (145)
               
               
                  
                     A contrario, il-Kummissjoni tikkonkludi li ma kienx hemm għajnuna mill-Istat skont l-Artikolu 107(1) tat-TFUE permezz ta' tħassir ta' djun tat-taxxa u tas-sigurtà soċjali li Franza tat lil FagorBrandt.
               
            7.2.   Il-valutazzjoni tal-kompatibilità tal-miżuri mar-regoli applikabbli għall-għajnuna mill-Istat
      
      
                  (146)
               
               
                  Il-projbizzjoni ta' għajnuna mill-Istat prevista fl-Artikolu 107(1) tat-TFUE, la hija assoluta u lanqas inkondizzjonata. B'mod partikolari, l-Artikolu 107(2) u (3) tat-TFUE jikkostitwixxi bażi ġuridika li tippermetti li ċerta għajnuna titqies kompatibbli mas-suq intern.
               
            
                  (147)
               
               
                  F'dan il-każ, il-Kummissjoni tikkunsidra li l-għajnuna ngħatat bl-għan li tiġi rrestawrata l-vijabbiltà fit-tul ta' impriżi f'diffikultà. Għaldaqstant, jeħtieġ li jiġi analizzat jekk il-miżuri inkwistjoni jistgħux jitqiesu kompatibbli abbażi tal-Artikolu 107(3) tat-TFUE.
               
            7.2.1.   Bażi ġuridika applikabbli
      
      
                  (148)
               
               
                  Il-punt 137 tal-Linji Gwida dwar l-għajnuna mill-Istat għas-salvataġġ u r-ristrutturar ta' impriżi f'diffikultà minbarra l-istituzzjonijiet finanzjarji (30) jipprevedi li “Il-Kummissjoni se teżamina l-kompatibilità mas-suq intern ta' kwalunkwe għajnuna għas-salvataġġ jew għar-ristrutturar mogħtija mingħajr l-awtorizzazzjoni tagħha u għalhekk li tkun qed tikser l-Artikolu 108(3) tat-Trattat abbażi ta' dawn il-linji gwida jekk ftit mill-għajnuna jew l-għajnuna kollha tingħata wara l-pubblikazzjoni tagħha f'Il-Ġurnal Uffiċjali tal-Unjoni Ewropea.”. Imbagħad il-punt 138 jispeċifika: “Fil-każijiet l-oħra kollha, ser twettaq l-eżami abbażi tal-linji gwida li kienu japplikaw fiż-żmien ta' meta ngħatat l-għajnuna.”.
               
            
                  (149)
               
               
                  Peress li l-miżuri inkwistjoni ġew approvati rispettivament f'Novembru 2013 u f'April 2014, il-kompatibilità tagħhom trid tiġi analizzata fid-dawl tal-Linji Gwida tal-2004.
               
            
                  (150)
               
               
                  Franza ma pprovdietx kummenti dwar il-kompatibilità tal-miżuri. Fil-fatt, peress li tqis li s-self lil FagorBrandt u lil Groupe Brandt mhuwiex għajnuna mill-Istat skont l-Artikolu 107(1) tat-TFUE, Franza tqis li mhemmx bżonn li wieħed jivverifika l-konformità tiegħu mal-prinċipji msemmija fil-Linji Gwida tal-2004.
               
            
                  (151)
               
               
                  F'dan ir-rigward, jeħtieġ li wieħed ifakkar il-pożizzjoni tal-Qorti, li, fis-Sentenza C-364/90, L-Italja vs il-Kummissjoni, iddikjarat: “Rigward l-ewwel argument, ta' min jinnota li Stat Membri li jfittex li jitħalla jagħti għajnuna b'deroga mir-regoli tat-Trattat għandu d-dmir li jikkollabora mal-Kummissjoni. Skont dan id-dmir, huwa għandu, b'mod partikolari, jipprovdi l-informazzjoni kollha biex jippermetti lill-Kummissjoni tivverifika li l-kundizzjonijiet għad-deroga mitluba huma ssodisfati.” (31).
               
            7.2.2.   Is-self tal-ESDF ta' EUR 10 miljun lil FagorBrandt
      
      
                  (152)
               
               
                  Wieħed mill-prinċipji fundamentali li jirregolaw l-għajnuna għas-salvataġġ u r-ristrutturar huwa l-prinċipju ta' “darba waħda għall-aħħar darba” msemmi fil-punt 72 tal-Linji Gwida tal-2004, li jispjega: “Skont l-istess prinċipju [ta' “darba waħda għall-aħħar darba”], biex jiġi evitat li impriżi jiġu mgħejjuna inġustament meta huma jkunu jistgħu jsalvaw biss permezz ta' interventi ripetuti mill-awtoritajiet pubbliċi, l-għajnuna għar-ristruttar għandha tingħata darba biss.”. Il-punt 73 ikompli jgħid: “Meta l-Kummissjoni tiġi mgħarrfa dwar pjan ta' għajnuna għas-salvataġġ jew għar-ristrutturar, l-Istat Membru jrid jispeċifika jekk l-impriża kkonċernata diġà ngħatatx għajnuna għas-salvataġġ jew għar-ristrutturar fil-passat, li tinkludi għajnuna ta' dan it-tip li setgħet ingħatat qabel id-data ta' applikazzjoni ta' dawn il-Linji Gwida u kwalunkwe għajnuna mhux notifikata. Jekk dan ikun il-każ u jekk ikunu għaddew inqas minn għaxar snin mill-għoti tal-għajnuna għas-salvataġġ, minn meta ntemm il-perjodu tar-ristrutturar jew minn meta waqfet l-implimentazzjoni tal-pjan (skont liema minnhom ġie l-aħħar), il-Kummissjoni mhijiex sejra tawtorizza għajnuna ġdida għas-salvataġġ jew għar-ristrutturar.”.
               
            
                  (153)
               
               
                  F'dan il-każ, FagorBrandt ibbenefikat minn għajnuna għar-ristrutturar fl-2008, li kienet ġiet iddikjarata kompatibbli mill-Kummissjoni. Barra minn hekk, l-ebda waħda mill-eċċezzjonijiet previsti fil-punt 73 tal-Linji Gwida tal-2004 ma tapplika. Għaldaqstant għajnuna ġdida għar-ristrutturar inqas minn sitt snin wara dik ta' qabilha ma tista' fl-ebda każ tkun kompatibbli mar-regoli applikabbli għall-għajnuna mill-Istat.
               
            
                  (154)
               
               
                  Għaldaqstant, il-Kummissjoni tikkonkludi li l-għajnuna mill-Istat favur FagorBrandt li rriżultat mis-self tal-ESDF tal-25 ta' Novembru 2013 hija inkompatibbli mas-suq intern taħt ir-regoli ta' applikazzjoni tal-Artikolu 107(3)(c) tat-TFUE previsti mil-Linji Gwida tal-2004.
               
            7.2.3.   Is-self tal-ESDF ta' EUR 47,5 miljun lil Groupe Brandt
      
      
                  (155)
               
               
                  Kif intwera fit-Taqsima 8.2, Groupe Brandt għandu jitqies bħala s-suċċessur ekonomiku ta' FagorBrandt. Bħala tali, Groupe Brandt ma setax jirċievi għajnuna għar-ristrutturar skont il-prinċipju ta' “darba waħda għall-aħħar darba” previst fil-punti 72 u 73 tal-Linji Gwida tal-2004.
               
            
                  (156)
               
               
                  Barra minn hekk u b'mod eċċessiv, anki kieku Groupe Brandt kellu jitqies bħala impriża ġdida, għall-kuntrarju tal-konklużjonijiet spjegati fit-Taqsima 8.2, allura l-għajnuna ma tistax tiġi ddikjarata kompatibbli minħabba l-punt 12 tal-Linji Gwida tal-2004. Fil-fatt, dan jipprevedi li: “Għall-finijiet ta' dawn il-Linji Gwida, impriża ġdida mhijiex eliġibbli għall-għajnuna għas-salvataġġ jew għar-ristrutturar, anki jekk il-qagħda finanzjarja inizjali tagħha hija prekarja. Dan huwa l-każ, pereżempju, meta kumpanija ġdida tinħoloq mil-likwidazzjoni ta' kumpanija li kienet teżisti qabel jew sempliċiment mix-xiri tal-assi tagħha biss.”. F'dan il-każ, Groupe Brandt inħoloq fil-15 ta' Jannar 2014 wara l-likwidazzjoni ta' FagorBrandt. Groupe Brandt ma seta fl-ebda każ jirċievi għajnuna mill-Istat taħt l-għajnuna għar-ristrutturar.
               
            
                  (157)
               
               
                  Għaldaqstant, il-Kummissjoni tikkonkludi li l-għajnuna mill-Istat favur Groupe Brandt li rriżultat mis-self tal-ESDF tal-24 ta' April 2014 hija inkompatibbli mas-suq intern taħt ir-regoli ta' applikazzjoni tal-Artikolu 107(3)(c) tat-TFUE previsti mil-Linji Gwida tal-2004.
               
            8.   RKUPRU U KONTINWITÀ EKONOMIKA
      
      8.1.   Qafas analitiku
      
      
                  (158)
               
               
                  Skont id-dispożizzjonijiet tat-TFUE u l-ġurisprudenza stabbilita tal-Qorti tal-Ġustizzja, il-Kummissjoni għandha l-kompetenza biex tiddeċiedi jekk l-Istat ikkonċernat għandux ineħħi jew jibdel l-għajnuna jekk hija ssib li din hija inkompatibbli mas-suq intern (32). Il-Qorti tal-Ġustizzja ddeċidiet ukoll f'diversi okkażjonijiet li l-obbligu li titneħħa għajnuna inkompatibbli mas-suq intern li jiġi impost fuq Stat Membru minn deċiżjoni tal-Kummissjoni għandu l-għan li jirrestawra s-sitwazzjoni preċedenti (33).
               
            
                  (159)
               
               
                  F'dan il-kuntest, il-Qorti tal-Ġustizzja stabbiliet li dan l-għan jintlaħaq meta l-benefiċjarju jkun ħallas lura l-ammonti mogħtija taħt l-għajnuna illegali, u b'hekk jitlef il-vantaġġ li jkun kiseb fis-suq meta mqabbel mal-kompetituri tiegħu, u s-sitwazzjoni ta' qabel l-għoti tal-għajnuna tkun ġiet stabbilita mill-ġdid (34).
               
            
                  (160)
               
               
                  Skont il-ġurisprudenza l-Artikolu 14(1) tar-Regolament (KE) Nru 659/1999 tal-Kunsill (35) jipprevedi li: “Fejn jittieħdu deċiżjonijiet negattivi f'każijiet ta' għajnuna llegali, il-Kummissjoni għandha tiddeċiedi li l-Istat Membru kkonċernat għandu jieħu l-miżuri kollha meħtieġa sabiex jirkupra l-għajnuna mill-benefiċjarju […]”.
               
            
                  (161)
               
               
                  Għaldaqstant, billi l-miżuri inkwistjoni ġew implimentati bi ksur tal-Artikolu 108 tat-TFUE u għandhom jitqiesu bħala għajnuna illegali u inkompatibbli, dawn għandhom jiġu rkuprati sabiex tiġi stabbilita s-sitwazzjoni li kienet teżisti fis-suq qabel ma ngħatat. Għaldaqstant l-irkupru għandu jkopri l-perjodu li fih ingħata vantaġġ lill-benefiċjarju, jiġifieri minn meta l-għajnuna tqiegħdet għad-dispożizzjoni tal-benefiċjarju sal-irkupru effettiv tagħha. L-ammonti li jridu jiġu rkuprati għandhom jinkludu l-imgħaxijiet dovuti sar-rimborż effettiv. Skont il-ġurisprudenza, l-imgħaxijiet tal-irkupru għandhom jibdew jiddekorru mid-data tal-għoti effettiv tal-għajnuna (36).
               
            
                  (162)
               
               
                  Franza għandha għalhekk tirkupra mingħand FagorBrandt l-għajnuna inkompatibbli li tirrappreżenta s-self mill-ESDF tal-25 ta' Novembru 2013 u mingħand Groupe Brandt l-għajnuna inkompatibbli li tirrappreżenta s-self mill-ESDF tal-24 ta' April 2014.
               
            8.2.   L-irkupru tal-għajnuna inkompatibbli mingħand FagorBrandt — Kontinwità ekonomika
      
      
                  (163)
               
               
                  Skont il-ġurisprudenza, l-obbligu tal-irkupru jista' jkun estiż għal kumpanija ġdida li lilha l-kumpanija benefiċjarja tkun trasferiet parti mill-assi tagħha, meta dan it-trasferiment jippermetti kontinwità ekonomika bejn iż-żewġ kumpaniji (37). Fil-fatt, mhuwiex eskluż li l-obbligu tal-irkupru jkun estiż għal entità oħra, jekk ikun stabbilit li din tgawdi b'mod sħiħ mill-għajnuna kkonċernata minħabba kontinwità ekonomika bejn iż-żewġ entitajiet. Jekk dan kien il-każ, ix-xerrejja tal-attivitajiet tal-benefiċjarji għandhom huma wkoll iħallsu l-għajnuna meqjusa inkompatibbli mas-suq intern.
               
            
                  (164)
               
               
                  F'dan li jirrigwarda s-self mill-ESDF ta' EUR 10 miljun, dan ingħata lil FagorBrandt. Madankollu, din ġiet illikwidata u l-assi tagħha ġew ċeduti b'sentenza tal-Qorti Kummerċjali ta' Nanterre tal-15 ta' April 2014. Jeħtieġ għalhekk li jkun eżaminat jekk ix-xerrejja tal-attivitajiet ta' FagorBrandt, jiġifieri Variance Technologies, Pierre Jullien u Groupe Brandt, jistgħux jitqiesu bħala s-suċċessuri ekonomiċi tagħha u, għalhekk, responsabbli għar-rimborż tal-għajnuna inkompatibbli mas-suq intern li minnha bbenefikat FagorBrandt.
               
            
                  (165)
               
               
                  Skont id-deċiżjoni tal-Qorti Ġenerali fil-kawża L-Italja u SIM2 vs il-Kummissjoni
                      (38), li fuqha l-Kummissjoni bbażat id-deċiżjonijiet tagħha Olympic Airlines, Alitalia u Sernam
                      (39), l-analiżi tal-kontinwità ekonomika bejn l-operaturi hija bbażata fuq serje ta' inidikazzjonijiet. Fost l-elementi li jistgħu jiġu kkunsidrati, il-ġurisprudenza telenka l-fatturi li ġejjin: i) il-firxa tal-assi trasferiti, ii) il-prezz li bih ġew trasferiti dawn l-assi, iii) l-identità tax-xerrejja, iv) iż-żmien li fih sar l-akkwist u v) il-ġustifikazzjoni ekonomika tal-akkwist. Din is-serje ta' indikazzjonijiet ġiet ikkonfermata mill-Qorti tal-Ġustizzja fis-Sentenza tagħha Ryanair vs il-Kummissjoni
                      (40) tat-28 ta' Marzu 2012, li approvat id-deċiżjoni tal-Kummissjoni fil-kawża Alitalia.
               
            
                  (166)
               
               
                  F'dan il-każ, minħabba l-perimetru estremament limitat tal-assi mixtrija minn Variance Technologies (is-sit ta' Aizenay) u Pierre Jullien (is-sit ta' produzzjoni ta' Roche-sur-Yon), dawn iż-żewġ xerrejja ma jistgħux jitqiesu bħala s-suċċessuri ekonomiċi ta' FagorBrandt.
               
            
                  (167)
               
               
                  Għall-kuntrarju, il-Groupe Brandt, permezz tal-kumpanija ewlenija tiegħu Cevital, xtara l-assi tanġibbli u intanġibbli kollha li kienu proprjetà sħiħa ta' FagorBrandt, kif ukoll l-istokk kollu. Fl-aħħar nett, Groupe Brandt irkupra ukoll it-trademarks u l-privattivi ta' FagorBrandt. Barra minn hekk, Groupe Brandt xtara kważi 90 % tal-kuntratti tax-xogħol ta' FagorBrandt wara l-likwidazzjoni tagħha.
               
            
                  (168)
               
               
                  Barra minn hekk, il-prezz li bih inxtraw l-assi minn Groupe Brandt ġie ffissat mill-Qorti Kummerċjali ta' Nanterre bħala parti mill-proċedura kollettiva li tirrigwarda lil FagorBrandt u mhux bħala parti minn xi tranżazzjoni tas-suq. Dan jidher mill-fatt li Groupe Brandt xtara l-assi għall-prezz ta' EUR [0-5 miljun] meta l-fatturat tal-kumpanija kien ta' EUR [600-800] miljun fl-2012. Barra minn hekk, jeħtieġ li jkun innutat li ebda kumpanija ma xtrat assi ta' FagorBrandt ħlief għal Groupe Brandt. Il-prezz li bih sar it-trasferiment ma kienx jirriżulta minn konfrontazzjoni bejn diversi offerti konkorrenti. Il-prezz li bih Groupe Brandt xtara l-assi ta' FagorBrandt ma jistax għalhekk jitqies li ġej minn tranżazzjoni tas-suq.
               
            
                  (169)
               
               
                  Barra minn hekk, Groupe Brandt kellu l-għan li jissokta l-istess attivitajiet ta' produzzjoni ta' FagorBrandt bl-istess trademarks. F'dan ir-rigward jeħtieġ li jkun innutat li Groupe Brandt xtara l-istokk kollu ta' FagorBrandt (41), kif ukoll l-impenji kollha tal-fornituri u tal-klijenti relatati mal-attivitajiet ċeduti. Barra minn hekk, Cevital indikat b'mod ċar u pubblikament (42) li hija kellha l-ħsieb li tintegra l-assi ta' FagorBrandt fl-istrateġija kummerċjali tagħha, bl-elettrodomestiċi jammontaw diġà għal 10 % tal-fatturat tal-grupp Cevital. Fl-aħħar nett, b'mod ferm indikattiv, Groupe Brandt xtara d-dritt li juża t-trademarks tal-kumpanija l-aktar magħrufin fi Franza, jiġifieri Brandt, De Dietrich, Vedette, Sauter u Easycook.
               
            
                  (170)
               
               
                  Għaldaqstant, fid-dawl tal-firxa tal-assi trasferiti, tal-prezz li bih dawn l-assi ġew trasferiti u tal-ġustifikazzjoni ekonomika tal-akkwist, il-Kummissjoni tikkonkludi li teżisti kontinwità ekonomika bejn FagorBrandt u Groupe Brandt.
               
            
                  (171)
               
               
                  Permezz tal-ittra elettronika li ġġib id-data tal-1 ta' Marzu 2016, Franza infurmat lill-Kummissjoni, li bħala suċċessur ekonomiku ta' FagorBrandt, Groupe Brandt kien ħallas lura l-element ta' għajnuna kif definit fit-taqsima 7.1.3.2 ta' din id-deċiżjoni, kif ukoll l-imgħaxjiet ta' rkupru sad-data tad-29 ta' Frar 2016. Fid-29 ta' Frar 2016, Groupe Brandt ħallas lil Franza l-ammont ta' għajnuna u tal-imgħaxijiet, jiġifieri EUR [0-100 000].
               
            
                  (172)
               
               
                  Inġenerali, ir-rimborż tal-għajnuna għandu l-għan li jelimina d-distorsjoni tal-kompetizzjoni kkawżata minn vantaġġ kompetittiv speċifiku (f'dan il-każ, l-element ta' għajnuna pprovdut mis-self tal-ESDF ta' EUR 10 miljun) u jistabbilixxi mill-ġdid is-sitwazzjoni ta' qabel l-għoti tal-għajnuna (43).
               
            
                  (173)
               
               
                  Għaldaqstant, mhemmx bżonn ta' proċeduri fir-rigward ta' Groupe Brandt għall-irkupru tal-għajnuna mill-Istat inkompatibbli li minnha bbenefikat FagorBrandt.
               
            8.3.   L-irkupru tal-għajnuna inkompatibbli mingħand Groupe Brandt
      
      
                  (174)
               
               
                  Rigward is-self tal-ESDF ta' EUR 47,5 miljun mogħti lil Groupe Brandt, Groupe Brandt biss huwa responsabbli għall-għajnuna riċevuta indebitament. Fil-fatt, is-self ingħata speċifikament lil Groupe Brandt li fil-mument tal-adozzjoni ta' din id-deċiżjoni għadu attiv. Għaldaqstant mhemmx dubju dwar il-kontinwità ekonomika bejn Cevital u Exagon minn naħa waħda u Groupe Brandt min-naħa l-oħra.
               
            
                  (175)
               
               
                  Barra minn hekk, billi l-miżuri ta' għajnuna ngħataw fil-forma ta' self, il-Kummissjoni tqis li l-għajnuna ġiet konkretizzata u fil-prinċipju tkompli tiġi konkretizzata kull meta jsir il-ħlas ta' kull pagament tar-rimborż.
               
            
                  (176)
               
               
                  Permezz tal-ittra elettronika li ġġib id-data tal-1 ta' Marzu 2016, Franza infurmat lill-Kummissjoni, li, rigward il-pagamenti preċedenti sad-29 ta' Frar 2016, Groupe Brandt kien ħallas lura l-element ta' għajnuna pprovdut mis-self tal-ESDF ta' EUR 47,5 miljun lil Groupe Brandt kif definit fit-Taqsima 7.1.3.3 ta' din id-deċiżjoni, kif ukoll l-imgħaxjiet ta' rkupru sad-data tad-29 ta' Frar 2016. Fid-29 ta' Frar 2016, Groupe Brandt ħallas lil Franza l-ammont ta' għajnuna u tal-imgħaxijiet, jiġifieri EUR [0-5 miljun].
               
            
                  (177)
               
               
                  Barra minn hekk, f'dak li jirrigwarda l-pagamenti kollha futuri mill-1 ta' Marzu 2016, ir-rata ta' imgħax tas-self tal-ESDF żdiedet u ġiet iffissata għal 7,03 %. Dan ġie ppruvat permezz ta' emenda għall-ftehim dwar is-self, mibgħuta minn Franza lill-Kummissjoni fl-1 ta' Marzu 2016.
               
            
                  (178)
               
               
                  Fid-dawl ta' dawn l-elementi, il-Kummissjoni tikkunsidra li l-element ta' għajnuna pprovdut mis-self tal-ESDF ta' EUR 47,5 miljun ġie eliminat u li s-sitwazzjoni li kienet teżisti qabel l-għoti tal-għajnuna inkompatibbli ġiet stabbilita mill-ġdid, skont il-ġurisprudenza dwar dan il-qasam (44). Barra minn hekk, mhijiex se tingħata aktar għajnuna fil-futur.
               
            
                  (179)
               
               
                  Għaldaqstant, ma hemm l-ebda bżonn li jsir l-irkupru ta' għajnuna inkompatibbli mingħand Groupe Brandt.
               
            9.   KONKLUŻJONI
      
      
                  (180)
               
               
                  Il-Kummissjoni tinnota li, meta tat self mill-ESDF lil FagorBrandt u lil Groupe Brandt, Franza implimentat għajnuna illegali mill-Istat bi ksur tal-Artikolu 108(3) tat-TFUE. Madankollu, permezz tar-rimborż tas-self u l-adattament tal-kuntratt ta' self għall-kundizzjonijiet tas-suq, is-sitwazzjoni li kienet teżisti qabel l-għoti ta' din l-għajnuna illegali mill-Istat ġiet stabbilita mill-ġdid, b'mod li mhemmx bżonn li jiġi ordnat l-irkupru u l-eliminazzjoni tal-miżuri inkwistjoni.
               
            ADOTTAT DIN ID-DEĊIŻJONI:
      Artikolu 1
      1.   L-għajnuna mill-Istat li rriżultat mis-self mill-Fond għall-Iżvilupp Ekonomiku u Soċjali (ESDF) mogħtija lil FagorBrandt fit-28 ta' Novembru 2013, diment li r-rata tal-imgħax applikata hija aktar baxxa mir-rata kkalkulata f'din id-Deċiżjoni abbażi tal-Komunikazzjoni tal-Kummissjoni dwar ir-reviżjoni tal-metodu li jistabbilixxi r-rati ta' referenza u ta' skont (minn hawn 'il quddiem il-“Komunikazzjoni tal-2008”), jiġifieri 7,03 %, mogħtija b'mod illegali minn Franza lil FagorBrandt, bi ksur tal-Artikolu 108(3) tat-Trattat dwar il-Funzjonament tal-Unjoni Ewropea, hija inkompatibbli mas-suq intern.
      2.   L-għajnuna mill-Istat li rriżultat mis-selfa tal-ESDF mogħtija lil Groupe Brandt fl-24 ta' April 2014, diment li r-rati tal-imgħax applikati huma aktar baxxi mir-rata kkalkulata f'din id-deċiżjoni abbażi tal-Komunikazzjoni tal-2008 jiġifieri 7,03 %, mogħtija b'mod illegali minn Franza lil Groupe Brandt, bi ksur tal-Artikolu 108(3) tat-Trattat dwar il-Funzjonament tal-Unjoni Ewropea, hija inkompatibbli mas-suq intern.
      Artikolu 2
      Wara l-konstatazzjoni tar-rimborż minn Groupe Brandt tal-għajnuna msemmija fl-Artikolu 1, il-proċedura ta' investigazzjoni formali prevista fl-Artikolu 108(2) tat-Trattat dwar il-Funzjonament tal-Unjoni Ewropea saret irrelevanti.
      Artikolu 3
      Din id-Deċiżjoni hija indirizzata lir-Repubblika Franċiża.
      
         Magħmul fi Brussell, il-15 ta' Marzu 2016.
         
            
               Għall-Kummissjoni
            
            Margrethe VESTAGER
            
               Membru tal-Kummissjoni
            
         
      
      
         (1)  ĠU C 460, 19.12.2014, p. 66.
      
         (2)  Ara n-nota ta' qiegħ il-paġna 1.
      
         (*)  Informazzjoni kunfidenzjali.
      
         (3)  Société Générale, Natixis, CACIB, Arkea u BBVA.
      
         (4)  
      
         “I. — Il-pretensjonijiet li jinħolqu regolament wara s-sentenza tal-ftuħ għall-finijiet tal-iżvolġiment tal-proċedura jew tal-perjodu ta' osservazzjoni, jew bħala kontroparti għal servizz ipprovdut lid-debitur matul dan il-perjodu, jitħallsu mal-maturità tagħhom.
         II. — Meta ma jitħallsux mal-maturità, dawn il-pretensjonijiet jitħallsu bi privileġġ qabel il-pretensjonijiet l-oħrajn kollha, kemm jekk jinkludu privileġġi jew kollaterali kif ukoll jekk le, minbarra dawk garantiti mill-privileġġ stabbilit fl-Artikoli L. 143-10, L. 143-11, L. 742-6 u L. 751-15 tal-Kodiċi tax-Xogħol, l-ispejjeż legali li jinqalgħu regolarment wara s-sentenza tal-ftuħ għall-ħtiġijiet tal-iżvolġiment tal-proċedura u dawk garantiti mill-privileġġ stabbilit fl-Artikolu L. 611-11 ta' dan il-Kodiċi[…]”
      
      
         (5)  Il-kreditu staġjonali (‘de campagne’) huwa kreditu professjonali għal żmien qasir li jissodisfa l-ħtiġijiet ta' attività perjodika, u għalhekk tan-natura staġjonali tax-xiri u tal-manifattura, jew tal-bejgħ tal-kumpaniji.
      
         (6)  Inizjalment imsejħa Electrom SAS.
      
         (7)  EUR […] miljun fil-forma ta' injezzjoni ta' kapital u EUR […] miljun f'kont kurrenti, iffriżat, soġġett f'termini ta' eliġibbiltà għall-kisba ta' finanzjamenti bankarji u għall-parteċipazzjoni tal-ESDF.
      
         (8)  Ara n-nota 1.
      
         (9)  ĠU C 14, 19.1.2008, p. 6.
      
         (10)  ĠU C 244, 1.10.2004, p. 2.
      
         (11)  Id-Deċiżjoni tal-Kummissjoni 2013/283/UE tal-25 ta' Lulju 2012 dwar l-għajnuna mill-Istat SA.23839 (C 44/2007) ta' Franza favur l-impriża FagorBrandt (ĠU L 166, 18.6.2013, p. 1).
      
         (12)  Sentenzi tal-Qorti tal-Ġustizzja tal-4 ta' April 1995, Il-Kummissjoni vs l-Italja, C-348/93, ECLI:EU:C:1995:95, il-paragrafi 24, 26 u 27, tal-4 ta' April 1995, Il-Kummissjoni vs l-Italja, C-350/93, ECLI:EU:C:1995:96, il-paragrafi 19, 21 u 22, u tad-29 ta' April 2004, Il-Ġermanja vs il-Kummissjoni, C-277/00, ECLI:EU:C:2004:238, il-paragrafi 74, 75 u 76.
      
         (13)  Is-Sentenza tal-Qorti Ġenerali tat-28 ta' Marzu 2012, Ryanair vs il-Kummissjoni, T-123/09, ECLI:EU:T:2012:164, il-paragrafu 155.
      
         (14)  Ara d-Deċiżjoni tal-Kummissjoni tas-17 ta' Settembru 2008, Għajnuna mill-Istat Nru N 321/08, N 322/08 u N 323/08 — il-Greċja — Il-bejgħ ta' uħud mill-assi ta' Olympic Airlines/Olympic Airways Services (ĠU C 18, 23.1.2010, p. 9).
      
         (15)  Ara s-Sentenza tal-Qorti Ġenerali tat-12 ta' Diċembru 2000, Alitalia vs il-Kummissjoni, T-296/97, ECLI:EU:T:2000:289, il-paragrafu 81.
      
         (16)  Ara n-nota ta' qiegħ il-paġna 11.
      
         (17)  Ibid.
      
         (18)  ĠURF, 1.12.2004.
      
         (19)  Is-Sentenza tal-Qorti tal-Ġustizzja tad-29 ta' Ġunju 1999, DMT, C-256/97, ECLI:EU:C:1999:332, paragrafu 22.
      
         (20)  http://www.lefigaro.fr/societes/2013/12/19/20005-20131219ARTFIG00567-arnaud-montebourg-au-chevet-de-fagorbrandt.php: Le Figaro, 19.12.2013, “Arnaud Montebourg au chevet de FagorBrandt” (Arnaud Montebourg li jassisti lil FagorBrandt).
      
         (21)  http://fr.reuters.com/article/frEuroRpt/idFRL5N0IQ3HR20131105: Reuters, 5.11.2013, “Fagor a un avenir en France, dit Montebourg” (Fagor għandha futur fi Franza, jgħid Montebourg).
      
         (22)  http://fr.reuters.com/article/frEuroRpt/idFRL5N0IR2AJ20131106: Reuters, 6.11.2013, “FagorBrandt — Le gouvernement veut sauver un maximum d'emplois” (FagorBrandt — Il-gvern irid isalva kemm jista' jkun impjiegi).
      
         (23)  http://www.planet.fr/revue-du-web-fagorbrandt-loffre-de-reprise-devrait-pouvoir-etre-amelioree-montebourg.538024.1912.html: La Tribune, 22.1.2014, “FagorBrandt: l'offre de reprise ‘devrait pouvoir être améliorée’” (FagorBrandt: l-offerta tal-akkwist “tista' tittejjeb”).
      
         (24)  […] u […].
      
         (25)  Il-porzjon B tħallas lura fl-aħħar ta' April 2014 minflok fl-aħħar ta' Marzu. Il-penalitajiet ta' dewmien fil-ħlas previsti fil-kuntratt mal- ESDF tħallsu skont id-dispożizzjonijiet kuntrattwali.
      
         (26)  Vantaġġ ekonomiku = 0,0703 × 10 000 000 – [0,05-0,10] × 10 000 000.
      
         (27)  Il-banek Société Générale u Natixis huma bankiera tal-ogħla prijorità tal-grupp FagorBrandt ta' qabel: dawn iż-żewġ banek kellhom kull wieħed EUR 3 miljun f'ammonti riċevibbli mhux garantiti, li saru mhux garantiti wara r-rilaxx tar-rahan fuq l-istokk fil-perjodu ta' osservazzjoni ta' FagorBrandt.
      
         (28)  Société Générale, Natixis, CACIB, Arkea u BBVA.
      
         (29)  Vantaġġ ekonomiku = (0,0703 × 11 200 000 – [0,00 – 0,05] × 11 200 000) + (0,0703 × 23 800 000 – [0,00 – 0,05] × 23 800 000) + (0,0703 × 12 500 000 – [0,00 – 0,05] × 12 500 000).
      
         (30)  ĠU C 249, 31.7.2014, p. 1.
      
         (31)  Sentenza tal-Qorti tal-Ġustizzja tat-28 ta' April 1993, L-Italja vs il-Kummissjoni, C-364/90, ECLI:EU:C:1993:157, il-paragrafu 20.
      
         (32)  Ara s-Sentenza tal-Qorti tal-Ġustizzja tat-12 ta' Lulju 1973, Il-Kummissjoni vs il-Ġermanja, C-70/72, ECLI:EU:C:1973:87, il-paragrafu 13.
      
         (33)  Ara s-Sentenza tal-14 ta' Settembru 1994, Spanja vs il-Kummissjoni, C-278/92, C-279/92 u C-280/92, ECLI:EU:C:1994:325, il-paragrafu 75.
      
         (34)  Ara s-Sentenza tas-17 ta' Ġunju 1999, Il-Belġju vs il-Kummissjoni, C-75/97, ECLI:EU:C:1999:311, il-paragrafi 64 u 65.
      
         (35)  Ir-Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni tal-Artikolu 108 tat-trattat dwar il-funzjonament tal-Unjoni Ewropea (ĠU L 83, 27.3.1999, p. 1).
      
         (36)  Is-Sentenza tal-Qorti Ġenerali tat-30 ta' Jannar 2002, Keller u Keller Meccanica vs il-Kummissjoni, T-35/99, ECLI:EU:T:2002:19, il-paragrafi minn 106 sa 109.
      
         (37)  Is-Sentenza tal-Qorti Ġenerali tat-28 ta' Marzu 2012, Ryanair vs il-Kummissjoni, T-123/09, ECLI:EU:T:2012:164, il-paragrafu 155.
      
         (38)  Is-Sentenza tal-Qorti tal-Ġustizzja tat-8 ta' Mejju 2003, L-Italja u SIM 2 Multimedia SpA vs il-Kummissjoni, C-328/99 u C-399/00, ECLI:EU:C:2003:252.
      
         (39)  Id-Deċiżjoni tal-Kummissjoni tas-17 ta' Settembru 2008, Għajnuna mill-Istat Nru N 321/08, N 322/08 u N 323/08 — Il-Greċja — Il-Bejgħ ta' wħud mill-assi ta' Olympic Airlines/Olympic Airways Services; Id-Deċiżjoni tal-Kummissjoni tat-12 ta' Novembru 2008 Għajnuna mill-Istat N 510/08 — L-Italja — Il-Bejgħ tal-assi tal-Alitalia; Id-Deċiżjoni tal-Kummissjoni tal-4 ta' April 2012 SA.34547 — Franza — Ix-xiri tal-assi tal-Grupp SERNAM bħala fil-proċedura ta' tqegħid taħt amministrazzjoni provviżorja tiegħu.
      
         (40)  Is-Sentenza tal-Qorti Ġenerali tat-28 ta' Marzu 2012, Ryanair vs il-Kummissjoni, T-565/09, ECR, ECLI:EU:T:2012:164.
      
         (41)  Minbarra dawk relatati mas-sit ta' La Roche-sur-Yon.
      
         (42)  http://www.usinenouvelle.com/article/la-strategie-de-l-algerien-cevital-avec-brandt.N268498.
      
         (43)  Is-Sentenza tal-Qorti tal-Ġustizzja tal-11 ta' Settembru 2009, Il-Kummissjoni vs MTU Friedrichshafen, C-520/07 P, ECLI:EU:C:2009:557, il-paragrafu 57 u l-ġurisprudenza ċċitata, jiġifieri s-Sentenzi L-Italja u SIM 2 Multimedia vs il-Kummissjoni C-328/99 u C-399/00 ECLI:EU:C:2003:252, il-paragrafu 66 u Il-Ġermanja vs il-Kummissjoni C-277/00 ECLI:EU:C:2004:238, il-paragrafi minn 74 sa 76.
      
         (44)  ara n-nota ta' qiegħ il-paġna 43.